Sejarah Minuman 7-Up Yang Asalnya Sebagai Ubat Penenang

Pada abad ke 18, minuman soda telah diperkenalkan di negara Barat sebagai penawar kepada pelbagai jenis penyakit. Pada ketika itu, pendapat yang mendakwa minuman berkarbonat mempunyai kuasa merawat pelbagai penyakit diterima masyarakat secara umum.

Maka, tidak hairanlah pelbagai produk berasaskan soda muncul di pasaran. Setiap produk ini juga mempunyai resipi yang tersendiri seperti sirup Coca-Cola dan sebagainya. Ketika itu, pelbagai produk berasaskan soda ini hanya dijual di farmasi dan setiap produk ini dihasilkan mengikut ramuan unik sesuatu farmasi itu sendiri.

Pada tahun 1885, minuman ringan terawal di Amerika Syarikat, Dr. Pepper, telah dihasil dan dijual oleh seorang ahli farmasi bernama Charles Alderton. Beliau telah memasarkan minuman tersebut dengan mendakwa ianya adalah minuman pemberi tenaga dan tonik yang baik untuk otak.

Tidak lama kemudian, seorang lagi ahli farmaisi John Pemberton telah mencipta Coca-Cola, jenama yang masih wujud ketika ini dan menjadi jenama paling popular minuman ringan. Pada awal kemunculannya, Coca-Cola juga pernah menjadi kontroversi kerana dikatakan meletakkan sedikit dos kokain dan dipasarkan sebagai ubat untuk mengubati pening kepala dan lesu tubuh badan.

Kira-kira setengah abad kemudian, pada tahun 1929, sejenis minuman berperisa lemon yang dikenali sebagai 7-Up pada masa kini telah diperkenalkan. Sama seperti jenama-jenama minuman soda yang dijual sebelum itu, minuman ini juga dipasarkan dengan dakwaan mampu menjadi penawar pelbagai penyakit.

Semuanya bermula pada tahun 1890 apabila Charles Leiper Grigg yang berusia 22 tahun bekerja dalam bahagian pemasaran dan jualan di sebuah kilang penghasilan minuman ringan yang dimiliki oleh Vess Jones. Di syarikat tersebut, beliau telah mencipta minuman pertamanya yang diberi nama "Whistle".

Malangnya, kerana mempunyai konflik dengan pihak pentadbiran syarikat tersebut, beliau terpaksa bekerja dengan sebuah syarikat pembuatan minuman ringan yang lain pula. Di syarikat baru ini, beliau telah mencipta sejenis minuman baru berperisa oren. Minuman ini diberi nama "Howdy".

Menyedari potensi dan peluang besar yang ada dalam dunia perniagaan minuman ringan berkarbonat ini, beliau telah berjaya mendapatkan pelaburan daripada Edmund Ridgway untuk menubuhkan syarikat pembuatan minuman ringannya sendiri. Syarikat ini diberi nama Howdy Company.

Walau bagaimanapun, minuman berperisa oren yang dihasilkannya sukar dijual. Beliau masih tidak dapat menandingi Orange Crush, satu lagi jenama popular minuman berperisa oren. Beliau bukanlah  seorang yang mudah mengaku kalah dan telah mengambil keputusan untuk menghasilkan ramuan minuman baru.

Pada Oktober 1929, Charles Leiper Grigg akhirnya telah berjaya menghasilkan sejenis minuman yang diberi nama “Big-Label Lithiated Lemon-Lime Sodas” sebelum namanya ditukar kepada “7-Up Lithiated Lemon Soda”.

Walaupun terdapat 600 lagi minuman soda berperisa lemon dan lime di pasaran, produknya ini tetap berjaya menarik perhatian ramai. Lebih menarik, produknya ini hanya memasuki pasaran 2 minggu sebelum kejatuhan pasaran saham pada tahun 1929. Menjelang 1936, jenama minuman ini disingkatkan kepada "7-Up" sahaja, kekal sehingga ke hari ini.

Sehingga ke tahun 1950, minuman 7-Up ini dikatakan mengandungi bahan lithium citrate, sejenis dadah yang membantu menstabilkan emosi dan digunakan pada masa kini untuk merawat penyakit bipolar disorder dan depresi. Oleh itu, 7-Up pada awal kemunculannya telah dipasarkan sebagai minuman yang membantu menstabilkan emosi.

Strategi ini menjadi memandangkan ketika itu merupakan era Great Depression dan pengambilan minuman ini pada ketika itu membantu mengurangkan tekanan perasaan.

Terdapat banyak teori yang wujud mengenai asal-usul nama "7-Up" itu sendiri. Antara teori yang popular adala ia berasal dari 7 bahan yang digunakan untuk menghasilkan minuman ini iaitu air berkarbonat, gula, asid sitrik, minyak citrus, sodium citrate dan lithium citrate. Sementara itu, perkataan "Up" pula kerana fungsi minuman ini untuk membangkitkan mood seseorang.

Lithium citrate buat pertama kalinya digunakan oleh William Hammond pada tahun 1871 untuk merawat masalah mental. William Hammond merupakan seorang Professor di bahagian Penyakit Otak dan Sistem Saraf di Bellevue Hospital Medical College, New York.

Pada tahun 1894, Frederik Lange, seorang ahli psikiatri telah merujuk secara eksplisit tentang penggunaaan litium dalam rawatan kemurungan melankolik. Dalam sebuah artikel di akhbar The New York TImes pada tahun 2014, pakar psikiatri Anna Fells menulis bahawa "Litium dalam dos kecil boleh memberi kesan yang baik dan membantu mengurangkan kadar bunuh diri dengan ketara dan mungkin juga menggalakkan kesihatan otak dan meningkatkan mood".

Walau bagaimanapun, penggunaan lithium dalam bir dan minuman ringan telah diharamkan pada tahun 1948 oleh pihak U.S. Food and Drug Administration. Disebabkan pengharaman ini, maka minuman 7-Up ini terpaksa diformulasikan semula 2 tahun kemudiannya.

Charles Leiper Grigg berjaya menjadikan minuman 7-Up sebagai minuman ketiga popular pada tahun 1940-an dan beliau membangunkan syarikat dan jenamanya ini sehinngga ke akhir hayat. Selepas kematiannya, anaknya pula telah mengambil alih syarikat.

Jika dilihat kepada sejarah penciptaan minuman 7-Up ini, ianya hampir mirip kepada penciptaan Coca-Cola dimana kedua-duanya mengandungi bahan terlarang dan didakwa mampu mengubati pelbagai penyakit. Walaupun kedua minuman ini kini hanya menggunakan bahan yang dibenarkan, itu sama sekali tidak bermakna anda boleh kerap mengambilnya kerana minuman berkarbonat sememangnya tidak baik untuk kesihatan.


Bagaimana Aplikasi Komputer Dan Permainan Video Dicetak Rompak

Pada tahun 2014, dianggarkan bahawa aktiviti cetak rompak permainan video menyebabkan syarikat perisian kerugian mencecah RM310 bilion.

Pada 2012, Ketua Pegawai Eksekutif Ubisoft, Yves Guillemot berkata bahawa 93% hingga 95% pemain permainan video komputer atau PC di seluruh dunia mencetak rompak permainan mereka.

Angkat ini sangat mengejutkan dan mampu menghancurkan syarikat-syarikat yang terbabit. Cetak rompak ini sebahagian besarnya dimudahkan oleh penggunaan laman wev torrent tertentu yang berleluasa.

Walaupun banyak laman web ini berhadapan dengan tindakan undang-undang, penggunaannya yang sangat berleluasa memastikan pengedaran perisian cetak rompak berterusan.

Fail yang dimuat turun dari laman web ini biasanya mengandungi beberapa jenis "crack" yang membolehkan orang ramai memintas semakan pemeriksaan yang dibuat oleh syarikat dan bermain secara percuma.

Tiada pengetahuan perisian khas diperlukan untuk mencetak rompak atau crack permainan ini. Crack ini biasanya mudah dan dapat dibuat dengan hanya beberapa klik sahaja.

Namun, apa sebenarnya yang berlaku di belakang tabir yang menjadikan permainan video komputer begitu mudah untuk "di-crack"?

Sebelum membincangkan kaedah cracking, anda perlu memahami alatan yang digunakan terlebih dahulu.

Alat-alatan yang baik adalah sebahagian penting dalam perisian untuk melakukan crack.

Terdapat banyak alat yang boleh didapati dalam talian yang membolehkan anda melihat dan memanipulasi kod permainan. Berikut adalah sebahagian daripada alatan-alatan tersebut:

Debuggers adalah alat perisian yang membolehkan seorang programmer memantau pelaksanaan program. Mod kernel membolehkan programmer menjalankan debugger dalam PC yang sama yang sedang di-debug.

Debugger kernel-mode seperti Syser membantu pengaturcara mengesan kod di mana pengguna memasukkan kod pendaftaran yang tidak sah dan tetingkap mesej memaklumkan kepada mereka mengenai perkara ini.

Maklumat ini penting bagi pengaturcara untuk mencari baris kod dan mengubahnya sedemikian rupa sehingga melumpuhkan atau melangkau keselamatan terbina dalam perisian.

Penghimpun (assembler) menukarkan kod simbol peringkat rendah ke kod mesin yang boleh dilaksanakan, sementara disassembler melakukan sebaliknya.

Ini membolehkan pengaturcara untuk melihat kod baris demi baris. Kaedah ini sangat berguna kerana sesetengah aplikasi mengira kunci siri (serial keys) dalam kod tersebut.

Sekiranya algoritma ini kelihatan, ia boleh ditiru dan menghasilkan kunci siri baru.

Nilai Hex digunakan sebagai lokasi ingatan untuk aplikasi tertentu. Hex-editor membenarkan perubahan nilai hex untuk aplikasi itu, yang membolehkan pengaturcara mengubah beberapa baris kod.

Ini berguna apabila aplikasi memaparkan tetingkap amaran memberitahu pengguna bahawa kunci siri yang mereka masukkan tidak sah.

Dengan membatalkan ini, pengguna boleh melangkau kotak mesej dan mendaftarkan permohonan tanpa sebarang halangan.

Registri Windows adalah pangkalan data maklumat, tetapan, pilihan, dan nilai lain untuk perisian dan perkakasan yang dipasang pada sistem operasi Windows.

Aplikasi ini boleh mengakses kunci siri yang disimpan di dalam pendaftaran dan untuk membantu melihat aktiviti ini, sistem pentadbiran ini digunakan.

Semua jenis kaedah cracking tak kiralah apa bentuk sekalipun adalah sejenis "reverse-engineering" perisian permainan video.

Proses ini bermula dengan memeriksa sistem pendaftaran dan mengenal pasti cara untuk memanipulasinya.

Biasanya, satu "patch" akan disediakan supaya pengguna dapat mengenalpasti kelemahan dalam PC mereka dan memintas sistem registri.

Ini adalah kaedah paling mudah yang wujud. Cara ini sangat berguna bagi permainan yang sangat ringkas kerana ia adalah tahap cracking peringkat awal.

Ia berfungsi apabila program berasingan sedang menjalankan pendaftaran kunci siri. Proses bermula dengan memeriksa lokasi pendaftaran dilakukan.

Sebagai contoh, ia akan meminta kunci siri dan apabila kod yang salah dimasukkan, ia akan memaparkan teks "Kunci Serial Tidak Sah, Cuba lagi".

Kemudian, fail pendaftaran kunci siri berasingan dilaksanakan melalui pembaca Hex dan teks yang dipaparkan "Kunci Serial Tidak Sah, Cuba sekali lagi" dicari.

Apabila teks itu dikenalpasti dalam pembaca hex, terdapat kod yang terletak berdekatan dan kelihatan seperti kunci siri. Dan dengan memasukkan kod yang ditemui ini, anda berjaya melakukan crack!.

Banyak syarikat telah menemukan penyelesaian untuk kaedah ini, jadi cara ini hanya berfungsi pada permainan tertentu sahaja.

Proses ini bermula sama seperti sebelumnya iaitu dengan memeriksa lokasi pendaftaran berlaku.

Sebagai contoh, katakan program itu meminta kunci siri, dan kunci salah dimasukkan, ia akan memaparkan 'Pendaftaran gagal'.

Mesej ini harus diperhatikan atau dicatat. Oleh kerana pendekatan yang mudah untuk membaca hex tidak membantu dalam hal ini, program ini dibuka dalam dissembler untuk memahami kod permainan.

Dissembler menunjukkan kod baris demi baris. Rujukan yang digunakan dalam program melampirkan rujukan rentetan (string reference), iaitu bagaimana seseorang dapat mencari mesej yang dipaparkan ('Pendaftaran gagal').

Kotak mesej ini boleh dikenalpasti dengan mengklik rujukan yang memaparkan kod tersebut.

Kod ini akan membandingkan kunci siri yang dimasukkan dengan kunci pratetap dan melangkau untuk memulakan program setelah ia selesai.

Offset ini disedari dan fail dibuka semula dalam penyunting hex di mana kod diubah kepada pemasangan, menjadikannya boleh disunting.

Offset itu dikenalpasti dan kod dimanipulasi untuk melangkau, tanpa mengira kunci siri mana yang dimasukkan dan sekaligus melakukan crack terhadap permainan video.

Ini juga boleh dilakukan dengan menukar ".dll" atau ".so" pada fail yang berkaitan dengan permainan, yang mencatatkan tarikh tamat dan pendaftaran permainan.

Kadang-kala string reference tidak dikekalkan dalam program, tetapi boleh diakses melalui kaedah lain.

Dalam hal ini, fail dibuka dalam debugger seperti Syser untuk menetapkan titik putus (breakpoint) dalam program Windows API (writefile, regcreatekeya, dll).

Kod area diseru dan sama seperti suntingan hex, perbandingan dan arahan melangkaui dikesan serta disunting sehinggakan ia beranggapan bahawa pengguna memasukkan kunci siri yang betul apabila patch di

Bidang kod dipanggil dan, sama dengan penyuntingan hex, arahan yang boleh dibandingkan dan lompat terletak dan disunting supaya ia difikirkan pengguna telah memasukkan kunci dengan betul apabila patch dilaksanakan.

Katakan program memerlukan 12 angka dari 0 hingga 9, syarikat akan menghasilkan jumlah kunci sebanyak yang boleh supaya ia hampir mustahil untuk diteka.

Walau bagaimanapun, apabila pengguna memasuki kunci siri, program itu mengetahui sama ada kunci itu sah atau tidak.

Program ini menyemak formula yang telah ditetapkan untuk mengesahkan kunci bersiri, di mana melibatkan proses dissembling.

Programmer mengenalpasti apakah fungsi program yang dikodkan apabila kunci siri dimasukkan, mengambil formula di dalamnya dan menulis program lain yang menghasilkan kunci bersiri yang memenuhi permintaan formula.

Ini biasanya dilakukan di luar talian supaya perisian tidak memeriksa kunci bersiri dengan laman sesawang induk. Keygen kemudian dilaksanakan oleh pengguna pada PC mereka di mana kunci bersiri sepadan dengan formula dan juga di-patch.

Perang epik antara penggodam dan syarikat-syarikat perisian permainan komputer ini masih berleluasa dan kelihatan seperti tidak akan berakhir.

Memandangkan program-program komputer menjadi semakin pintar dan diberikan tahap keselamatan yang lebih baik, maka cara yang lebih maju digunakan oleh para penggodam untuk mengatasinya.

Mungkin syarikat akan dapat membuat permainan yang benar-benar selamat dari penggodam pada masa akan datang, tetapi pada hari ini, terdapat banyak cara yang boleh digunakan oleh orang ramai untuk mencetak rompak permainan video.


Kisah Panglima Perang Muslim China Yang Dilupakan - Jeneral Omar Bai Chongxi

Adalah amat menyedihkan melihat nama Jeneral Bai Chongxi, salah seorang panglima perang China ketika zaman peperangan melawan Jepun pada era 1937 sehingga 1945 dilupakan. Beliau merupakan bukti bagaimana seorang individu China boleh memiliki semangat kebangsaan bak seorang patriot sejati dan pada masa yang sama, memilih hidup sebagai seorang Muslim yang baik.

Dikenali sebagai seorang panglima yang keras, Chongxi juga kerap berusaha mewujudkan reformasi pendidikan bagi membolehkan komuniti Cina Muslim di negaranya dapat keluar daripada belenggu kemiskinan.

Terkenal atas sumbangannya sebagai seorang komander Kuomintang, Bai Chongxi terlibat dalam banyak operasi menggempur markas-markas komunis. Hasil usaha beliau menyatukan negara mereka di bawah pemerintahan Chiang Kai-Shek, Chongxi merupakan pemimpin Muslim paling disegani serta membawa suara komuniti minoriti Hui, kumpulan masyarakat sebesar 10 juta orang yang beragama Islam.

Pembukaan China Islamic National Salvation Federation semasa era beliau, membantu penyertaan orang-orang Muslim ke dalam pasukan tentera China dalam perang melawan Jepun, jauh berbeza dengan apa yang berlaku di China ketika ini.

China ketika ini dipercayai mempunyai perancangan 5 tahun dalam menghilangkan pengaruh Islam, di negara mereka. Komuniti Hui yang satu ketika dulu rapat dengan kerajaan, mula melihat sekolah swasta yang mengajar bahasa Arab di Ningxia dan Gansu ditutup. Masjid-masjid mula diserbu dan kubah-kubah masjid diturunkan.

Daerah Gansu serta 6 daerah lain tidak lagi dibenarkan mewujudkan garis panduan makanan halal, dengan alasan garis panduan seperti itu akan menyebabkan fahaman ekstrimis menular.

Apa yang pasti, komuniti Hui pernah berdepan masalah serupa sebelum ini sekitar abad ke 13 apabila Kublai Khan, yang berjaya menawan China ketika itu - mengharamkan budaya Islam serta amalan pemakanan halal.

Semasa era dinasti Ching pada abad ke 18, komuniti Cina yang beragama Islam juga dituduh melakukan huru-hara, bagi mencetuskan ketegangan di kalangan masyarakat. Dakwaan itu menyebabkan orang Islam berhadapan sekatan dan pemeriksaan setiap kali keluar rumah, sesiapa yang didapati menyimpan sebarang bentuk senjata akan dikenakan hukuman jenayah.

Oleh kerana undang-undang ketat serta kawalan diperkenalkan bagi mengawal komuniti Muslim, pemberontakan akhirnya tercetus dan kesannya masih dirasai sehingga kini.

Apa yang menarik tentang komuniti Hui ini, selepas Islam mula diterima masyarakat mereka - wujud banyak usaha pemimpin tempatan Hui untuk memudahkan asimilasi agama Islam dengan sistem pemerintahan kerajaan mereka.

Sebuah kitab yang digelarkan sebagai 'kitab orang Han' cuba menyatukan ajaran Confucius dan juga Islam, mendidik orang Muslim agar menghormati sistem pemerintahan dinasti yang ada, melindungi masyarakat serta menjaga tata susila masing-masing. Selain daripada menerima Allah swt. sebagai Tuhan Yang Maha Esa, orang Hui juga berikrar akan menghormati mana-mana pemerintah China walaupun tidak seagama mereka.

Pada awal abad ke 20, seorang sasterawan Hui bernama Wang Jingzhai pula mengadakan kempen dengan menggantung hasil tulisan beliau di masjid-masjid yang tertulis 'aiguo aijiao' atau 'menyayangi negara kita samalah seperti menyayangi Islam', selepas beliau menamatkan pengajian beliau di Mekah.

Usaha itu dilihat sebagai satu usaha baik menyatukan unsur-unsur semangat kebangsaan dan juga prinsip yang ada dalam agama Islam, bagi memperkuatkan lagi masyarakat Hui di China.

Waris kepada Jeneral Bai Chongxi masih lagi boleh ditemui di kawasan-kawasan desa sekitar Guilin. Bagaimanapun, tidak ramai yang berani menceritakan tentang sejarah nenek moyang mereka ini kepada generasi-generasi muda, dikhuatiri akan berdepan dengan tekanan kerajaan. Apatah lagi apabila mereka turut mewarisi nama keluarga 'Bai' sepanjang hidup mereka.

Bagaimanapun, kisah berkenaan Jeneral Bai Chongxi masih boleh didengari sekiranya kita tahu dengan siapa patut ditanyakan. Di sebuah masjid berusia lebih seratus tahun, seorang Imam bernama Wang Yisehakai memuji Jeneral Bai sebagai seorang yang alim, tidak lupa solat semasa perang.

Bagaimanapun, Imam Wang tidak dapat lari daripada menyuarakan kekecewaannya melihat bagaimana komuniti Muslim Hui semakin melupakan agama Islam dalam kehidupan mereka. Generasi muda juga dilihat tidak lagi berpegang teguh dengan pendirian Jeneral Bai, yang secara terbuka mahu orang Muslim menyayangi negara mereka.

Mungkin kerana tekanan yang diterima mereka daripada kerajaan China yang ketika ini, tidak lagi berselindung mahu meranapkan elemen-elemen Islam dalam kehidupan masyarakat mereka.

Amat menyedihkan sekali melihat sekali melihat China ketika ini yang jauh berbeza dengan apa yang dirasai Jenerai Bai Chongxi. Semasa berperang, beliau menyarankan agar dapat diwujudkan pengasingan makanan dengan orang Hui dibenarkan memasak sendiri makanan mereka agar dapat dipelihara status halal dan sucinya. Tawaran itu diterima kerajaan China ketika itu.

Sekarang? Sukar untuk jadi orang Islam dalam negara yang mahu rakyatnya menurut dan setia, tanpa mengambil peduli sebarang permintaan mereka.

Artikel ini adalah terjemahan dan olahan semula artikel 'History shows the folly of China’s paranoia about Islam' yang diterbitkan pada 19 Januari 2019.


Asal-Usul Istilah Nombor Satu Hingga Sembilan Dalam Bahasa Melayu

Setiap hari kita akan menggunakan nombor dalam perkiraan, sama ada untuk mengira harga barangan, membeli petrol ataupun mengira berapa gol mampu dijaringkan dalam perlawanan bola sepak.

Penggunaan nombor sangat meluas di kalangan masyarakat seluruh dunia dan kita juga tidak dapat lari dari perkara serupa. Kami sudah menerbitkan satu artikel berkenaan asal-usul nombor yang kita gunakan, bagi menjelaskan dari mana datangnya nombor-nombor ini serta konsep di sebalik nombor yang ada.

Kali ini, mari kita belajar dari mana datangnya istilah atau terma yang digunakan bagi mewakili nombor-nombor ini, dalam bahasa Melayu. Pernahkah anda tertanya dari mana datangnya istilah 'satu, dua, tiga, empat' dan seterusnya?

Ketiga-tiga istilah di atas diambil daripada bahasa Sanskrit yang mewakili perkataan esa/eca mewakili satu, dwi/dvi mewakili dua dan tri/teri yang mewakili tiga.

Wujud beberapa variasi sebutan dan ejaan yang digunakan dengan bahasa Kelantan sejak zaman dahulu lagi kerap menggunakan istilah 'duo' bagi nombor 2 dan 'tigo' bagi nombor 3, secara rasminya dalam penulisan.

Harus diingatkan, wujud beberapa pertikaian tentang asal-usul istilah 'satu' sama ada benar-benar datang daripada bahasa Sanskrit ataupun sebenarnya datang daripada beberapa dialek yang berlainan lalu mengalami perubahan sebelum sampai pada ejaan 'satu.'

Istilah 'empat' mempunyai banyak asal-usul yang mempunyai persamaan ketara, kerana kesemuanya datang dari rumpun yang serupa. Orang Dayak di Kalimantan menggunakan istilah 'ampat', orang Senoi 'mpat', Iban 'mpak', Bidayuh 'epak' dan Kelantan 'mpat.' Jadi daripada situlah perkataan 'empat' diambil.

Sehingga kini asal-usul perkataan lama belum ditemui dari mana datangnya, kerana kajian belum menemui bagaimana perkataan ini terbentuk.

Ini kerana jika dirujuk kepada bahasa-bahasa lama, jumlah lima tidak menggunakan perkataan mirip lima, tetapi menggunakan perkataan yang jauh berbeza bunyinya. Orang Kelantan menggunakan perkataan 'kereniok' dan 'nalan'. Bahasa Sanskrit pula menggunakan istilah 'panca' sebagai istilah mewakili nombor lima.

Satu pendapat yang kuat untuk dikaitkan dengan asal-usul istilah lima adalah istilah 'lima' yang digunakan bagi merujuk kepada sebelah bahagian tangan, digunakan oleh sebahagian orang Melayu di Malaysia Timur dan Mindanao. 'Lima' ini harus difahami merujuk kepada anggota badan semata-mata ya. Setakat ini, belum ada kajian berjaya menghubungkan istilah 'lima' untuk tubuh dan 'lima' untuk nombor lima.

'Enam' diambil daripada bahasa orang Jawa 'enem', Minang 'anam' atau 'nam' yang diamalkan oleh sesetengah etnik di Malaysia Timur. Orang Kelantan mempunyai beberapa variasi dialek untuk 'enam' yang telah digunakan sejak dahulu lagi iaitu 'ne', 'nem' atau 'onom.'

Istilah tujuh pula diambil daripada istilah 'tuju' atau 'telunjuk.' Hipotesis bagaimana istilah ini wujud adalah berpunca daripada daripada kaitan perkataan 'pitu' dalam bahasa Jawa yang membawa makna serupa iaitu 'tujuh.'

Istilah 'pitu' diambil sebagai singkatan kepada perbuatan 'pi tunjuk' atau 'pergi tunjuk', sebelum perkataan 'pitu' dipinjam oleh orang Kedah untuk merujuk kepada angka tujuh. Perbuatan menunjuk dengan jari akan membuatkan kita menujukan sesuatu dengan jari telunjuk.

Sebagai contoh; kiraan jari melibatkan buku lima sebelah kiri mewakili jumlah 'lima' digabungkan dengan ibu jari 'enam' dan jari telunjuk tadi mewakili tujuh, mirip dengan gaya kita menunjuk sesuatu. Jadi masyarakat zaman dahulu menamakan nombor tujuh berdasarkan kepada perbuatan kita menunjuk kepada sesuatu arah.

Istilah 'lapan' pula datang daripada istilah dulapan atau dualapan, singkatan daripada frasa 'dua + alap + an' yang digunakan apabila masyarakat dahulu membuang dua daripada sepuluh.

Mirip dengan angka lapan, sembilan juga mempunyai asal-usul yang serupa iaitu 'se + ambil + an' yang bererti 'ambil satu daripada sepuluh.'

Selain itu, masyarakat zaman dahulu iaitu masyarakat Sunda juga menggunakan istilah 'Se+lapan' bagi menggambarkan angka sembilan, yang bererti satu ditambahkan kepada lapan.


3 Jenis Tulisan Orang Melayu Lama : Rencong, Pallavi dan Kawi

Sejarah pembentukan sistem tulisan orang Melayu sebelum sampai kepada tulisan rumi dan jawi yang kita guna pakai ketika ini, mempunyai sejarah panjang yang boleh dibahagikan kepada beberapa fasa - mengikut zaman.

Wujud empat fasa perubahan sistem tulisan orang Melayu bermula daripada era yang digelarkan sebagai era Melayu lama, kemudiannya Melayu moden awal, Melayu moden akhir dan seterusnya era Melayu kontemporari yang mewakili zaman kita.

Tujuan artikel ini ditulis bukanlah untuk membincangkan keempat-empat era itu, tetapi untuk memperkenalkan kepada anda 3 jenis sistem tulisan yang telah diamalkan nenek moyang kita sebelum rumi dan jawi diamalkan. Tahukah anda tentang sistem tulisan yang digunakan nenek moyang kita, sejak beribu tahun lamanya?

Sistem tulisan Rencong atau Rentjong merupakan sistem tulisan yang diamalkan oleh orang Melayu di sekitar kawasan Sumatera, Kerinci, Bengkulu, Palembang dan Lampung ketika era yang dinamakan sebagai era Melayu lama, yang berlangsung secara rasmi pada tahun 682 hingga sekitar tahun 1500, tetapi benar-benar pupus hanya pada abad ke 18.

Wujud percanggahan pendapat tentang usia sebenar tulisan Rencong dengan satu lagi sistem tulisan iaitu tulisan Pallavi, kerana tidak dapat dibuktikan yang mana satu digunakan terlebih dahulu. Ini kerana ketiadaan bukti yang menunjukkan Rencong sudah digunakan sebelum kedatangan orang India ke Tanah Melayu, memperkenalkan tulisan Pallavi.

Bukti paling awal penemuan tulisan Rencong yang ditemui setakat ini berasal daripada abad ke 12, sementara bukti tulisan Pallavi pula dipercayai berasal daripada abad ke 7.

Walau demikian, majoriti penyelidik bersetuju kedua-dua sistem tulisan yang ada telah pun didahului oleh sebuah sistem tulisan yang tidak diketahui apa labelnya, diambil daripada pengaruh kerajaan Melayu Champa sekitar abad ke 4 yang mirip dengan tulisan Pallavi.

Tulisan Rencong ditemui ditulis di atas kulit-kulit kayu, diukir pada batang buluh dan daun pokok palma, selain daripada banyak penemuan ukiran pada tanduk kerbau dan kambing.

Satu perkara menarik tentang tulisan Rencong yang ditemui adalah ketiadaan kata pinjaman bahasa Arab, menunjukkan besar kemungkinan sistem tulisan ini digunakan sebelum kedatangan pedagang Arab ke sini lagi.

Kedatangan orang India ke kawasan sekitar sini membawa sistem tulisan Pallavi, yang turut sama dikenali dengan nama Pallava, diasaskan daripada sistem tulisan abad pertama masyarakat India yang dinamakan Vatteluttu.

Pallavi merupakan sistem tulisan lama orang Tamil yang datang dari bahagian Selatan India, yang menjadi asas kepada pembentukan sistem tulisan Kawi oleh orang Melayu.

Tergolong dalam era yang sama dengan sistem tulisan Rencong iaitu era Melayu lama, sistem tulisan Pallavi yang berasaskan kepada masyarakat India dan agama Hindu menyebabkan kesukaran apabila tibanya era kedatangan Islam pada masyarakat Melayu.

Ini kerana elemen-elemen Sanskrit dan Hindu menyukarkan orang Melayu menterjemah dan memahami al-Quran dan Hadis dengan senang, menyebabkan orang Melayu zaman dahulu berusaha memperbaiki kelemahan-kelemahan ini.

Dibangunkan sekitar abad ke 3 hingga ke 5, tulisan Pallavi membahagikan penggunaan simbol hurufnya kepada dua, iaitu konsonan dan vokal, dengan beberapa simbol tambahan digunakan bagi mewujudkan bunyi-bunyi yang berlainan.

Secara asasnya, sistem tulisan Pallavi jauh lebih kompleks berbanding dengan sistem rumi yang ada kerana Pallavi turut sama memperkenalkan simbol bagi gabungan bunyi seperti -au, -ai, pa, ya, kka, nca dan lain-lain lagi, dengan setiap konsonan juga tidak menandakan huruf semata-mata, tetapi membawa bunyi yang berbeza.

Beberapa buah batu bersurat yang ditemui memaparkan tulisan ini, iaitu batu bersurat Kedukan Bukit (683M) dan batu bersurat Talang Tuwo (684M) di Palembang, batu bersurat Kota Kapur (686M) dan baru bersurat Karang Brahi (692M) di Hulu Jambi, Indonesia.

Tulisan kawi adalah sistem tulisan yang digunakan oleh orang-orang Melayu sejak abad ke 8, digunakan serentak dengan bermulanya era permulaan tulisan jawi di kalangan orang Melayu.

Ini berdasarkan kepada penemuan sebuah batu nisan orang Melayu yang dikenali dengan nama Ahmad Majnun di Pengkalan Kempas, Sungai Ujung, Negeri Sembilan. Batu nisan yang tertera tahun 1463 memaparkan kedua-dua bentuk tulisan iaitu Kawi dan jawi, melambangkan era tersebut merupakan era transisi tulisan orang Melayu kepada tulisan jawi yang ada sekarang, serta bukti kedatangan pengaruh Islam yang mula bertapak di Tanah Melayu.

Sistem tulisan Kawi diasaskan oleh orang Jawa, jadi sistem tulisan ini turut dikenali dengan nama tulisan lama Jawa. Banyak meminjam daripada istilah bahasa Sanskrit serta elemen-elemen Hindu, nama 'Kawi' itu sendiri diambil daripada perkataan Sanskrit yang bererti 'penyajak' atau 'penyair', melambangkan gaya bahasanya yang cantik.

Dua artifak lama yang ditemui memaparkan tulisan Kawi adalah dua batu bersurat yang ditemui di daerah Tapanuli, Sumatera. Batu bersurat yang dikenali sebagai batu bersurat Joreng (1179M) dan batu bersurat Padang Lawas (1213M)


6 Watak Popular Yang Diinspirasikan Dari Individu Sebenar

Karakter-karakter dalam filem atau drama, mahupun permainan video merupakan ciptaan kreatif para pereka yang sangat inovatif. Mereka ini mempunyai imaginasi yang luar biasa sehinggakan mampu menghasilkan sesuatu yang diluar jangkaan.

Kerap kalinya, watak-watak ini dihasilkan secara asli tanpa sebarang rujukan. Namun, terdapat beberapa karakter popular di dunia yang asal-usul mereka adalah berdasarkan manusia dalam kehidupan sebenar.

Sudah tentu, terdapat kisah-kisah menarik yang benar-benar berlaku yang membuatkan watak tersebut digunapakai dalam penghasilan filem atau permainan video.

iluminasi.com kongsikan 6 karakter popular yang ditiru berdasarkan manusia sebenar.

Supervillain Harley Quinn adalah watak yang dihasilkan berdasarkan pelakon Arleen Sorkin. Arleen adalah pelakon yang sangat universal di mana dia terlibat dalam siri TV, menjadi penari kabaret dan merupakan penyampai rancangan TV.

Penulis skrip kartun Batman: The Animated Series iaitu Paul Dini telah mencipta Harley Quinn untuk memperbaiki kelemahan dalam cerita tersebut.

Menurut kisah itu, episod "Joker's Favor" perlu mempunyai seseorang melompat keluar dari kek di sebuah bilik penuh dengan anggota polis.

Ia akan kelihatan pelik jika Joker melakukan aksi tersebut, jadi mereka telah menghasilkan satu watak gadis badut.

Paul Dini mendapat ilham dari kostum yang dipakai oleh sahabatnya, Arleen dalam salah satu episod rancantan TV "Days of our Lives".

Dia memutuskan bahawa Harley Quinn harus benar-benar berperwatakan seperti itu iaitu kurus, kelakar dan gila-gila.

Juga, Harley Quinn menggunakan alih suara Arleen Sorkin dalam kartun dan permainan video.

Salah satu daripada supervillain yang paling berkarisma dalam dunia pawagam iaitu Joker bukanlah tercipta dengan begitu sahaja.

Sebenarnya, pelakon Jerman iaitu Conrad Veidt merupakan protataip kepada watak Joker yang ada pada hari ini.

Pada tahun 1928, Conrad memainkan watak Gwynplaine dalam filem The Man Who Laughs yang mana di sebalik imej menakutkan lelaki yang cacat itu, dia memiliki hati yang baik.

Hari ini, Joker terbaik yang pernah dilakonkan adalah oleh Heath Ledger yang berjaya menunjukkan penonton bahawa orang jahat juga mempunyai jiwa.

Sydney Greenstreet adalah pelakon filem dan teater British dari tahun 1940-an dan juga prototaip kepada Jabba the Hutt dari Star Wars.

Sydney sentiasa mengalami masalah berat badan, namun kerap melakonkan watak penipu yang sangat menarik.

Jadi, tidak ada yang mengejutkan jika bos dunia jenayah intergalaksi, Jabba the Hutt, menyerupai pelakon ini. Jelas sekali bahawa pencipta Star Wars mendapat inspirasi kepada watak ini berdasarkan watak Sydney Greenstreet.

Pada awal tahun 90-an, syarikat Jepun iaitu Sega mengembangkan produk mereka ke pasaran dunia menggunakan permainan Sonic the Hedgehog.

Untuk menjadikan watak itu kelihatan sangat cool, para pereka memutuskan untuk menghasilkannya berdasarkan kepada perkara-perkara yang paling cool dari negara yang paling maju iaitu Amerika Syarikat.

Dan pada tahun 1991, Michael Jackson dan Bill Clinton adalah orang yang "paling cool" dari Amerika Syarikat.

Oleh itu, kasut yang dipakai landak ini adalah berdasarkan video "Bad" oleh Michael Jackson dan senyumannya adalah berdasarkan ahli politik muda Bill Clinton.

Pada mulanya, pencipta permainan ini mahu Sonic mempunyai pasangan gadis yang menyerupai Madonna, namun tidak meneruskan idea tersebut.

Skrip filem Rocky ditulis oleh Sylvester Stallone sendiri dan beliau memainkan watak utama.

Filem ini memaparkan seorang petinju yang sangat hambar iaitu Rocky Balboa yang berjaya menewaskan legenda sukan tersebut. Rocky berjaya melakukan semua itu hasil kerja keras dan cintanya terhadap seorang gadis yang sangat cantik.

Chuck Wepner adalah seorang petinju profesional Amerika yang menjadi terkenal kerana bertarung melawan Muhammad Ali.

Chuck mengharungi 15 pusingan dan malah berjaya menumbangkan Muhammad Ali. Namun, Chuck tetap kalah dalam pertarungan tersebut.

Menurut beberapa pandangan, Stallone mendapat ilham daripada kisah dan kesungguhan Chuck Wepner.

Kratos adalah watak utama dalam siri permainan video God of War. Dia adalah watak yang sangat kontroversi di mana watak ini merupakan watak yang kejam tetapi disukai oleh para pemain.

Malah, Kratos berada dalam senarai Guinness Book of Records sebagai watak permainan video paling hebat sepanjang masa.

Pereka permainan video ini mendapat ilham dari watak Edward Norton dalam drama jenayah tahun 1988 iaitu American History X.

Dalam babak filem ini di mana watak Edward Norton ditangkap oleh anggota polis, dia mempunyai gabungan perasaan agresif dan penghinaan di wajahnya.

Emosi ini digunakan oleh pencipta untuk menjadikan imej Kratos lebih menakutkan.


Asal-Usul Istilah "Algoritma" Oleh al-Khwarizmi

Jika terdengar perkataan "algoritma", pasti kita akan beranggapan bahawa istilah ini sebagai sesuatu yang baru. Namun hakikatnya adalah istilah ini telah wujud sejak 900 tahun yang lalu.

Perkataan algoritma berasal dari nama seorang jenius matematik Islam Parsi iaitu Muhammad ibn Musa al-Khwarizmi.

Beliau dilahirkan sekitartahun 780 di rantau yang kini dikenali sebagai Uzbekistan. Nama beliau mencadangkan bahawa beliau berasal dari kawasan bernama Khwarizm.

Dikenali sebagai al-Khwarizmi, beliau adalah pengarah di House of Wisdom, sebuah pusat intelektual untuk para ulama di Baghdad abad ke-9.

Beliau telah memberikan sumbangan inovatif kepada matematik, astronomi, geografi dan kartografi, serta menulis sebuah buku yang berpengaruh yang dipanggil "Concerning the Hindu Art of Reckoning".

300 tahun kemudian, buku ini ditemui semula dan diterjemahkan ke dalam bahasa Latin. Ia memperkenalkan angka-angka Hindu-Arab ke Barat, yang akhirnya menggantikan sistem nombor Roman yang kurang praktikal.

Sistem nombor Hindu-Arab, bersama-sama dengan titik perpuluhan yang mana kedua-duanya dinyatakan oleh al-Khwarizmi dalam bukunya, adalah asas nombor yang kita gunakan di seluruh dunia pada hari ini.

Nama Al-Khwarizmi jika diterjemahkan kepada Latin dalam tajuk buku itu, menjadi "algoritm"i.

Dan inilah asal-usul perkataan algoritma. Dunia juga perlu berterima kasih kepada al-Khwarizmi atas sumbangan perkataan "algebra" yang berasal dari satu lagi karya beliau.

Buku-buku beliau telah merevolusikan matematik di Barat dan menunjukkan bahawa masalah yang rumit mana sekalipun dapat dipecahkan menjadi bahagian yang mudah dan diselesaikan.

Dalam bahasa Latin abad pertengahan, "algorismus" membawa maksud sistem nombor perpuluhan. Menjelang abad ke-13, ia telah menjadi perkataan Inggeris dan telah digunakan, sebagai contoh, oleh penyair Inggeris iaitu Geoffrey Chaucer.

Hinggalah ke abad ke-19, barulah perkataan algoritma membawa maksud "satu set peraturan langkah demi langkah untuk menyelesaikan masalah".

Pada awal abad ke-20, Alan Turing, ahli matematik dan saintis komputer Inggeris, mencadangkan dalam teori bagaimana mesin boleh mengikuti arahan algoritma dan menyelesaikan matematik kompleks.

Hal ini membawa kepada kelahiran zaman komputer. Semasa Perang Dunia Kedua, Alan Turing membina sebuah mesin yang dipanggil Bombe, menggunakan algoritma untuk memecahkan kod Enigma.

Dan pada hari ini, algoritma adalah istilah yang agak biasa walaupun ada di antara kita yang masih tidak tahu apa itu algoritma.

Algoritma ada di mana-mana ketika ini dari membantu kita bergerak dari titik A ke B, memandu carian internet hinggalah membuat cadangan perkara dibeli, dikongsi atau ditonton.

Malah, algoritma juga boleh digunakan untuk meramal parti mana yang kita akan mengundi atau dengan siapa kita akan jatuh cinta.

Perkataan ringkas yang berasal dari zaman pertengahan Parsi ini secara beransur-ansur mengubah hidup kita.


Ini Sebab Mengapa Lelaki Lebih Lambat Matang Berbanding Wanita - Kajian

Pasti kebanyakan daripada anda yang membaca artikel ini sering mendengar bahawa sesetengah lelaki walaupun sudah mencapai tahap dewasa, namun terus berkelakukan seperti kanak-kanak.

Sesetengah juga percaya bahawa apabila melibatkan hubungan berpasangan, wanita adalah pihak yang mempunyai kematangan yang lebih berbanding lelaki.

Jadi para saintis memutuskan untuk mengesahkan sama ada kepercayaan yang sangat meluas adalah benar atau tidak.

iluminasi.com ingin berkongsi sebuah kajian dengan para pembaca yang berusaha untuk menyiasat ciri kematangan di kalangan lelaki dewasa dan membandingkannya dengan wanita.

Satu kajian yang dijalankan oleh University of Oxford menjelaskan bahawa kematangan otak manusia dibezakan oleh pembangunan ciri-ciri rangkaian fungsi dan struktur berterusan yang berlanjutan sehingga ke alam dewasa.

Penyelidikan ini mempunyai objektif untuk mengenalpasti ciri-ciri mana yang berubah semasa proses pematangan dan yang mana kekal sama.

Para saintis mengkaji otak 121 peserta berusia di antara 4 dan 40 tahun melalui pengimejan otak. Mereka juga mengesan perubahan dalam fungsi yang berbeza sambil mengambil kira usia dan jantina peserta.

Keputusan eksperimen ini mendedahkan bahawa walaupun otak kedua-dua lelaki dan wanita akhirnya berkembang kepada tahap keupayaan yang sama untuk beroperasi dalam kehidupan seharian, lelaki sering menunjukkan kelewatan dalam perkembangan rangkaian fungsi yang berpanjangan berbanding wanita.

Walau bagaimanapun, wanita menunjukkan kemerosotan lebih awal terhadap rangkaian fungsi ini. Inilah sebabnya lelaki dikatakan matang lebih lewat dalam kehidupan berbanding wanita.

Selain daripada laporan ini, terdapat lebih banyak data yang mengesahkan tentang kecekapan otak wanita lebih tinggi.

Eduardo Calixto, seorang profesor fisiologi dan farmakologi di Fakulti Perubatan di University of Namibia (UNAM), menjelaskan dalam sebuah penerbitan terbaru bahawa walaupun otak lelaki lebih besar daripada wanita, tetapi otak wanita mempunyai kecekapan yang lebih tinggi.

Sebagai contoh, otak wanita mempunyai keupayaan ingatan yang lebih baik, lebih banyak sambungan saraf dan persepsi terperinci tentang warna dan rasa.

Disebabkan oleh perkembangan sains, kini kita boleh mengatakan dengan yakin bahawa otak lelaki dan lelaki berfungsi secara berbeza, yang menerangkan variasi dalam tingkah laku dan tahap kematangan emosi.


Penemuan Mineral Baru di Israel Dikatakan Lebih Keras Dari Berlian

Mengikut rekod, terdapat lebih 5,550 jenis mineral yang terdapat di atas muka bumi. Walaubagaimanapun, mungkin terdapat lebih banyak mineral yang belum ditemui dan setiap tahun, dianggarkan 100 jenis mineral baru yang ditemui dan didaftarkan.

Kebanyakan mineral baru yang ditemui ini tidakleh begitu unik dan kebiasaannya terlalu kecil dan tidak sesuai untuk dijadikan batu permata di barangan kemas. Oleh itu, mineral-mineral baru yang didaftarkan ini jarang diperkatakan.

Walau bagaimanapun, baru-baru ini, Persatuan Mineralogi Antarabangsa telah mengumumkan satu penemuan mineral yang sangat unik dan berharga. Mineral ini telah didaftarkan atas nama "carmeltazite".

Nama "carmeltazite" ini diberi bersempena dengan lokasinya ditemui di Gunung Carmel dan 3 elemen yang terdapat padanya iaitu Titanium, Aluminum dan Zirconium. Batu mineral ini telah ditemui oleh sebuah syarikat perlombongan Israel, Shefa Yamim di sebuah kawasan pergunungan di bahagian utara Israel.

Struktur mineral baru ini dikatakan menyerupai susunan allendeite, sebuah mineral yang pernah dilihat pada meteorit Allende yang jatuh ke bumi pada bulan Februari 1969 di daerah Chihuahua, Mexico. Walau bagaimanapun, ini adalah kali pertama bahawa bahan tersebut telah ditemui secara semula jadi di batu di muka Bumi sendiri.

Carmeltazite ditemui di korundum, sejenis aluminium-oksida, tertanam dalam batu gunung berapi di Daerah Haifa di utara Israel. Ia adalah gabungan zirkonium-aluminium-titanium-oksida yang kompleks dengan kesan scandium, kalsium dan magnesium dapat dijumpai dalam struktur kristalnya.

Walaupun majoriti mineral baru yang diluluskan oleh Persatuan Mineralogi Antarabangsa tidak mempunyai bentuk atau struktur yang jelas, carmeltazite dijangka mempunyai peluang komersial yang besar kerana ia menyerupai batu permata lain yang digunakan dalam pembuatan barangan perhiasan.

Ketumpatan teori (dikira dari struktur kristal) mineral ini adalah 4.12 g/cm3, lebih tinggi daripada berlian yang mempunyai ketumpatan 3.52 g/cm3. Mineral baru yang aneh ini ditemui dalam retakan batu nilam (sapphire), mineral kedua yang paling keras (selepas berlian) dijumpai secara alami di bumi.

Daripada segi komposisi kimianya pula, carmeltazite mirip dengan sapphire dan delima (ruby) dan terdapat dalam warna hitam, biru-hijau atau oren-coklat, dengan warna metalik.

Selepas ujian ketumpatan dan beberapa ujian lain dilakukan ke atas mineral ini, para saintis percaya ianya lebih keras daripada berlian. Ditambah pula keunikan dan kesukaran mendapatkan mineral ini, maka harganya pula dijangka akan lebih mahal berbanding berlian.

Lembah Savulun sememangnya terkenal dengan aktiviti gunung berapi sejak sekian lama. Malah, dikawasan ini terdapat kira-kira 14 gunung berapi yang telah mewujudkan keadaan geologi yang unik untuk pembentukan carmeltazite dalam jangka waktu yang sangat lama.

Carmeltazite dan lapisan korundum di sekelilingnya mungkin terbentuk pada kedalaman 18 batu daripada pemukaan bumi. Keadaan tekanan tinggi dan suhu tinggi telah menghasilkan sebahagian batu lebur yang melepaskan cecair dan bertindak balas untuk membentuk galian baru.

Mineral carmeltazite ini dikatakan mempunyai struktur yang sama dengan meteorite Allende yang ditemui pada tahun 1969

Syarikat perlombongan yang menemui batu mineral ini, Shefa Yamim telah merancang untuk menjual dan mempromosikan mineral pada masa hadapan. Malah, pihak syarikat tersebut juga dikatakan telah mendaftarkan tanda dagang batu mineral ini sebagai "Carmel Sapphire".

Walau bagaimanapun, pada saat ini tidak dapat dipastikan berapakah anggaran jumlah Carmeltazite yang terdapat di kawasan perlombongan ini. Buat masa ini, saiz batu Carmeltazite yang ditemui adalah 30.3 karat. Tidak seperti berlian, Carmeltazite hanya boleh ditemui di kawasan pergunungan berapi dan perkara ini menjadikannya lebih sukar untuk dikenal pasti dan dilombong.

Shefa Yamim bagaimanapun percaya lebih banyak mineral seumpama ini akan ditemui di sekitar kawasan perlombongan mereka. Disebabkan harga batu permata biasanya ditentukan berdasarkan kesukaran mendapatkannya, maka tidak mustahil Carmeltazite bakal dijual lebih mahal daripada berlian.


5 Aktor Yang Anda Tak Sangka Handal Seni Pertahanan Diri

Beraksi lasak di dalam filem tidak menyamai langsung dunia nyata. Ramai aktor yang gagah di layar perak, tak semestinya mampu menampakkan karakter dan watak serupa yang tidak terkalah, apabila berdepan situasi sebenar.

Walaupun begitu, ada ketikanya kedua-dua dunia bergabung dan pelakon terkenal itu, selain daripada dikurniakan bakat dalam bidang lakonan - turut sama mempunyai latar belakang seni pertahanan diri yang cukup mantap.

Berikut adalah lima aktor pilihan kami, yang kami rasakan mempunyai kelayakan dunia nyata sebenar dalam bidang seni pertahanan diri, membantu mereka membawakan watak dalam filem yang dilakonkan.

Nasib malang pelakon siri filem 'Twilight' yang satu masa dulu dipuja gadis-gadis, kini semakin merudum. Kebanyakan filem lakonannya yang diharapkan kembali menghidupkan namanya gagal, berbeza dengan nasib Robert Pattinson, seteru utamanya dalam filem tersebut.

Bagaimanapun, Lautner sejak muda lagi memang seorang juara karate peringkat kebangsaan. Mula mempelajari seni pertahanan diri Jepun itu sejak usia 6 tahun, dia mula menyertai pertandingan karate secara serius setahun kemudian.

Selepas berlatih beberapa tahun dan mendapat tali pinggang hitam, Lautner meneruskan kariernya dalam bidang karate memenangi beberapa kejohanan peringkat negara dan antarabangsa.

Nama beliau agak kurang terkenal, disebabkan oleh kegagalan beliau mendapatkan watak yang lebih besar, kerana setakat ini watak utama paling besar yang berjaya dilakonkan beliau adalah watak Jin Kazama dalam filem 'Tekken' selain daripada turut terlibat dengan filem keluaran tempatan, 'Vikingdom' yang diarahkan oleh Yusry Abdul Halim.

Lebih banyak menjadi pelagak ngeri yang disegani di Hollywood, latarbelakang Jon Foo dalam bidang seni pertahanan diri agak luar biasa. Dipengaruhi oleh idola beliau Jackie Chan serta darah Cina ayahnya, Jon Foo mula mempelajari seni kung fu Shaolin selatan pada usia 8 tahun sebelum menyertai London Chinese Acrobat Circus, mengadakan pertunjukan di beberapa buah bandar.

Oleh kerana latihan wushu yang diberikan di Britain kurang menekan berbanding di China, pada usia 15 tahun Jon memilih untuk pergi ke Sekolah Sukan Shi Cha Hai, di Beijing bagi mempelajari seni wushu.

Dalam filem, beliau sering diberikan watak-watak yang agak 'slow' atau tak memaparkan aksi-aksi mendebarkan, tetapi John Cusack yang terkenal dalam filem Con-Air, High Fidelity dan juga 2012 sebenarnya mempunyai latar belakang pertahanan diri yang boleh tahan juga.

Cusack jarang diberikan watak aksi berikutan wajahnya yang agak romantis, tetapi dia sebenarnya banyak menggunakan kemahiran yang telah diasahnya lebih 20 tahun dalam bidang 'kickboxing', berlatih di bawah tunjuk ajar Benny Urquidez, bekas juara peringkat kebangsaan di Amerika Syarikat.

Mempunyai kelayakan tertinggi dalam bidang pertahanan diri, Cusack bagaimanapun mengakui dalam kebanyakan filem yang dilakonkannya, dia lebih banyak melarikan diri daripada situasi yang mencemaskan.

Seorang pelajar seni mempertahankan diri, mendiang Paul Walker mula mempelajari seni jiu-jitsu Brazil pada tahun 2003 bersama dengan jurulatih beliau yang bernama Ricardo Miller. Bermula agak lambat dalam bidang pertahanan diri, salah satu perkara yang merisaukan beliau adalah kemungkinan dia tidak berjaya mendapatkan tali pinggang hitam.

Selepas lebih 10 tahun berlatih dan menjadi antara individu yang mempopularkan seni pertahanan diri tersebut, Walker meninggal dunia dalam kemalangan kereta. Latihannya pada ketika itu baru sampai pada tahap tali pinggang coklat, satu tahap di bawah hitam.

Pelakon veteran yang nampaknya tidak henti-henti disebut namanya, Liam Neeson dilihat berjaya mengubah kariernya sebagai seorang pelakon aksi pada lewat usianya selepas filem 'Taken' meletup di seluruh dunia.

Pada awalnya lebih dikenali sebagai seorang pelakon serius melalui watak dalam filem 'Schindlers List', kini Neeson lebih kerap dikaitkan sebagai pelakon watak aksi.

Latar belakang beliau sebagai seorang peninju banyak membantu beliau sebenarnya. Sejak berusia 9 tahun, Neeson sudah pun menyertai satu kelab tinju yang dibuka berdekatan rumahnya dan mula menyertai pertandingan bertaraf amatur pada usia 11 tahun.

Selepas berjaya menjadi juara tiga kali pertandingan peringkat remaja kebangsaan di negaranya, nama Neeson disebut sebagai salah seorang peninju yang bakal bergelar profesional.

Pada usia 16 tahun dalam satu pertembungan dengan seorang peninju dari England, Neeson berjaya memenangi pertarungan tersebut tetapi kesan daripada pertarungan itu membuatkan dia hilang keupayaan berfikir dan mengawal tubuh badan.

Mengalami konkusi selama lebih 10 minit, Neeson akhirnya berjaya pulih semula. Trauma menghadapi situasi itu menyebabkan Neeson memilih untuk berhenti bertinju dan menumpukan perhatian pada sukan lain.


5 Perkara Yang Hanya Orang Putus Cinta Boleh Fahami Dan Pelajari

Bercinta sebelum kahwin bagi mereka yang telah melaluinya, pasti menggamit pelbagai jenis kenangan indah atau pahit - hasil daripada apa yang telah kita lalui semasa itu.

Kita boleh berusaha sebaik mungkin untuk memastikan si dia adalah jodoh kita, walau selama mana pun kita perlu menunggu tetapi sudah acapkali usaha yang kita hamburkan, akan berdepan kegagalan.

Setiap proses percintaan yang kita lalui pasti akan memberikan kita banyak pengajaran tentang nilai sebenar cinta seseorang. Ini adalah 7 pengajaran yang anda akan belajar, hanya selepas anda merasai kepahitan terputus cinta.

Setiap orang yang telah melalui putus cinta, pasti akan jatuh ke satu tahap di mana anda rasa kosong hidup ini. Pernah kan? Jika sebelum itu anda dah biasa makan berteman, tiba-tiba dia tak lagi mahu nak menemani anda, pasti akan wujud kelompongan yang akan membuat anda rasa syahdu sangat-sangat.

Tetapi lama-kelamaan ekoran masa yang berlalu, anda akan menyedari rasa teringat anda tu pun akan makin lama makin lenyap sikit demi sikit, sehinggalah tiba satu hari anda tak terfikir langsung tentang dia yang dah tak sudi tu. Percayalah - seandainya anda rasa nak mati kerana putus cinta, tak berbaloi semua tu. Teruskan hidup dan yakini kata penulis yang anda akan OK!

Bukan semua orang bertuah dapat teman yang boleh 'ngam' dengan kawan-kawan kita; jadi ada di kalangan kita ni yang terpaksa memilih untuk melebihkan teman istimewa berbanding dengan rakan-rakan.

Jika itu adalah pilihan anda, tak mengapa penulis faham tau! Tetapi sebaik-baiknya, janganlah sampai abaikan kawan-kawan anda hanya sebab setiap hari anda nak keluar dating dengan dia. Dia yang istimewa tu, selagi belum termaktub apa-apa; hanyalah bersifat sementara. Kawan-kawan anda tu lah kawan-kawan dunia dan akhirat anda nanti.

Penulis kerap melihat orang ramai merungut tentang kos perkahwinan yang tinggi. Tetapi jarang sekalilah penulis lihat anak muda kita merungut kos berpasangan yang tinggi. Nak berjumpa, mesti kena makan. Nak kena ada aktiviti. Nak bagi hadiah. Nak ada baju serupa. Apa sajalah perkara yang dibuat oleh dua orang yang kemaruk bercinta.

Tetapi jarang sekalilah ada yang kirakan kos sebenar berapa yang telah dibelanjakan untuk bercinta ni. Lepas tak kos nak melangsungkan perkahwinan kalau dah bercinta lebih 2-3 tahun? Banyak sebenarnya yang anda akan belanjakan tetapi dek kerana angau, kita tak kira perbelanjaan tu. Bila nak kahwin atau usahakan ke arah yang halal, kita berkira pula kan?

Penulis pernah bercinta dengan seorang kawan penulis, yang tergolong dalam kumpulan kawan kami lah. Setiap kali bertemu atau bersua kembali selepas kedua-duanya dah melangsungkan perkahwinan dengan orang lain - rasa 'awkward' sangat tau bila berkumpul balik.

Apa yang penulis boleh beritahu, penulis memilih untuk memutuskan perhubungan kami selepas penulis merasakan kerjaya sebagai penulis di internet tak mampu memberikan pendapatan lumayan, dia pula berada di kasta yang berbeza. Jadi kami pun setujulah untuk putus, walaupun sebelum tu dah pernah berbincang baju warna apa nak dipakai bila bersanding.

Setiap kali bertemu balik, memori lama tu lah yang akan bermain di kepala membuatkan penulis nak menasihatkan, kalau nak cari pasangan - cari yang jauh sikit daripada 'circle of friends' kita. Tapi ramai juga kawan penulis yang bercinta dengan kawan baik sampai kahwin. Mungkin penulis yang bermasalah ke?

Kadangkala, bila dah bercinta ni mesti banyak cerita yang terpaksa kita pendam diam-diam. Perkara mengaibkan tu, terpulang kepada anda lah nak buka atau tutup. Tetapi apa yang penulis maksudkan di sini bukan pasal perkara mengaibkan yang dah berlaku, tetapi kewujudan beberapa jenis individu yang iri hati tak tentu pasal dengan sejarah kita.

Ada nama watak drama sama macam kekasih lama pun, dia nak mengamuk. Kita terasa ada individu lain rupa sama macam kekasih lama kita pun, dia dah mula tarik muka. Sensitif tak kena tempat. Kita dah tak boleh ubah apa yang dah berlaku, jadi pastikanlah cari pasangan yang mampu terima kita seadanya.

Tak ramai orang sedar - pengalaman baik buruk yang kita lalui tu lah sebenarnya yang membuatkan kita akhirnya sampai kepada jodoh kita sekarang. Setiap perkara yang dah berlaku itu lah yang menjadikan kita, kita. Jadi carilah pasangan yang mampu terima anda, sebagai anda.


Kisah Wanita di Sebalik Suara 'Siri' Yang Tidak Mengetahui Tentangnya

Sebelum Steve Jobs berhenti sebagai Ketua Pegawai Eksekutif Apple pada tahun 2011, beliau pernah memegang iPhone 4S dalam mesyuarat makan tengah hari sambil bertanya kepada SIri, "Adakah anda seorang lelaki atau wanita?" Siri kemudian menjawab. "Mereka tidak menetapkan jantina saya." Jobs berpuas hati dengan jawapan itu.

Namun, suara asli Siri sebenarnya mempunyai wajah, jantina, pekerjaan dan kehidupan sendiri. Dia ialah Susan Bennett yang kini berumur 69 tahun. Susan merupakan seorang artis suara latar dan penyanyi dari Atlanta, Amerika Syarikat.

CNN pernah mendedahkan bahawa suara Susan Bennet adalah suara di belakang pembantu peribadi Apple yang terkenal itu. Susan juga mengakui perkara itu ketika ditemuramah CNN. Malah, Susan juga memberitahu bahawa ramai sebenarnya yang terkejut apabila mendapati suara Siri itu sebenarnya suara manusia sebenar.

Menurut Susan, dia tidak mengetahui bahawa dirinya akan menjadi suara kepada Siri sehinggalah Apple mengintegrasikannya ke dalam iPhone pada tahun 2011. Susan hanya mengetahui hal itu apabila itu rakan-rakannya menghantar email kepadanya memberitahu bahawa mereka telah cuba bercakap dengan Siri pada iPhone baru dan bertanyakan adakah itu suaranya.

Susan sebenarnya adalah pelakon suara latar yang berjaya dan telah melakukan banyak kerja untuk syarikat-syarikat besar seperti AT&T, Delta, Coca-Cola, McDonalds dan banyak lagi.

Ketika Susan menandatangani satu kontrak untuk satu pekerjaan pada tahun 2005, dia tidak tahu untuk apakah rakaman itu akan digunakan. Pekerjaan itu memerlukannya untuk merakam suara sebanyak empat jam sehari selama sebulan.

Walau bagaimanapun, Apple sebagai sebuah syarikat yang suka berahsia tidak mengesahkan bahawa Susan Bennett adalah suara di sebalik pembantu robot itu.

Bagi mengesahkan tentang kesahihan perkara itu, CNN telah mendapatkan pandangan profesional daripada seorang pakar forensik audio untuk menganalisis suara Susan dengan Siri.

Pakar itu, Ed Primeau, telah mengkaji kedua-dua suara itu dan membuat keputusan bahawa mereka adalah suara yang sama dengan 100% padanan. Ketua Pegawai Eksekutif syarikat di mana Susan melakukan suara latar juga mengesahkan bahawa Siri adalah suara milik Susan Bennett.

Walaupun Susan dibayar oleh syarikat GM Voices untuk rakaman suara itu, Apple tidak terikat secara sah untuk membayar pampasan kerana menggunakan suaranya di pasaran Amerika Syarikat dari tahun 2011 hingga 2013.

Syarikat gergasi peralatan elektronik dunia itu juga tidak terikat untuk melakukan perkara yang sama terhadap Jon Briggs yang merupakan suara Siri untuk pasaran British atau Karen Jacobsen untuk pasaran Australia. Ketiga-tiga individu ini adalah kumpulan pertama yang merakamkan suara Siri.

Susan Bennett berkata, mereka semua telah menandatangani perjanjian yang membebaskan semua hak untuk pampasan atau penggunaan suara rakaman mereka.

Sebelum ini, terdapat banyak spekulasi mengenai suara siapakah di sebalik suara Siri yang terkenal itu. Pernah sekali, The Verge menyiarkan video yang menyebabkan kekeliruan ramai orang apabila mendakwa suara Siri dirakamkan oleh seorang wanita bernama Allison Duffy. Duffy kemudian terpaksa memuatnaik tulisan di blognya menafikan bahawa dia bukanlah suara di sebalik Siri.

Walaupun Siri kini merupakan salah satu ciri asas Apple, pada asalnya ia dicipta oleh SRI International iaitu sebuah institut penyelidikan tanpa keuntungan Menlo Park. Ketika Susan Bennett merakam beribu-ribu perkataan di Atlanta, ia sebenarnya untuk SRI International bukanlah Apple.

Pada tahun 2010, syarikat itu melancarkan Siri di Apple App Store. Dua minggu selepas pelancaran itu, Ketua Pegawai Eksekutif SRI International, Dag Kittlaus, menerima panggilan telefon daripada Steve Jobs dan akhirnya mereka membincangkan harga pembelian Siri. Steve Jobs kemudian membuat satu tawaran lumayan yang tidak dapat ditolak oleh Kittlaus.

Huffington Post mendedahkan bahawa Apple telah mengubah Siri daripada ciri-ciri asalnya yang dianggap lebih baik daripada sekarang. Sebagai contoh, apabila ditanya cadangan mengenai restoran, Siri yang asal akan mencari di pelbagai laman web seperti Yelp, AllMenus dan Google Maps untuk keputusan. Namun, Siri pada hari ini tidaklah begitu maju.

Sejak sistem iOs 7, Apple telah memperkenalkan pilihan suara lelaki untuk pelanggan di Amerika Syarikat dan beberapa negara lain seperti Perancis dan United Kingdom.


Sejarah dan Evolusi Tulisan Jawi di Tanah Melayu

Tulisan jawi sudah menjadi identiti orang Melayu sejak hampir 1000 tahun dahulu. Malangnya, ramai rakyat Malaysia sendiri yang terkeliru antara tulisan Jawi dan bahasa Arab dengan menganggap kedua-duanya adalah perkara yang sama. Hal ini tidak benar sama sekali.

Walaupun tulisan Jawi menggunakan huruf-huruf Arab, ia hanyalah sejenis tulisan dimana sebutan dan ejaannya adalah untuk penggunaan Bahasa Melayu. Disebabkan inilah, terdapat penambahan beberapa huruf Jawi dalam tulisan Jawi bagi memudahkan pengejaannya dalam Bahasa Melayu

Suatu ketika dahulu, dalam kalangan orang Melayu sendiri tulisan Jawi ini merupakan antara tulisan utama di Tanah Melayu. Malah, orang Melayu sendiri sentiasa menggelar diri mereka orang Jawi yang berasal dari tanah Jawi. Kerana hubungkait rapat antara masyarakat Melayu dan Islam, maka seringkali disebut orang Melayu yang memeluk agama Islam disebut "masuk Jawi".

Walau bagaimanapun, penjajahan negara-negara Barat dan Akta Bahasa Kebangsaaan yang diwartakan pada tahun 1963 yang mengisytiharkan tulisan Rumi sebagai tulisan Rasmi negara telah sedikit sebanyak mengurangkan pengaruh tulisan Jawi di Malaysia.

Mengikut sejarah, kedatangan orang Arab dan proses Islamisasi di Tanah Melayu suatu ketika dahulu telah membawa kepada kemunculan tulisan Jawi. Perkara ini sememangnya tidak dapat dinafikan memandangkan sumber utama orang Islam adalah Al-Quran yang hadir dalam Bahasa Arab.

Walaupun orang-orang Arab pada ketika itu datang dari pelbagai negara yang membawa sama pelbagai jenis bahasa (seperti bahasa Parsi), bahasa Arab lebih dominan memandangkan ianya adalah bahasa Al-Quran.

Untuk tujuan penyebaran dan pendidikan, para pendakwah Arab ketika itu perlu menulis dan menterjemahkan Al-Quran dan buku-buku agama lainnya dari bahasa Arab ke bahasa Melayu dan dengan itu lahirlah manuskrip dalam tulisan Jawi yang lebih dikenali sebagai Kitab Kuning.

Tulisan Jawi juga merupakan tulisan yang paling berkuasa di Tanah Nusantara suatu ketika dahulu. Malah, surat Raja-Raja Melayu kepada pemerintah luar seperti England, Portugal dan Perancis kesemuanya ditulis dalam tulisan Jawi.

Tulisan Jawi sangat sinonim dengan orang Melayu dan sudah dianggap sebagai identiti orang Melayu selain Bahasa Melayu itu sendiri. Malah, tulisan ini juga sudah dikaji oleh banyak tokoh-tokoh besar dunia antaranya seorang pakar tulisan Jawi, Profesor Dr. Kang Kyoung Seok dari Korea Selatan.

Pada peringkat awal, tulisan Jawi ini adalah usaha orang perseorangan dan kumpulan-kumpulan tertentu untuk tujuan peribadi semata-mata dan bukanlah untuk kegunaan masyarakat umum. Oleh itu, lahirlah beberapa sistem ejaan Jawi.

Antara manuskrip terawal yang menggunakan tulisan Jawi adalah tulisan Bustan al-Katibin yang ditulis oleh Raja Ali Haji. Beliau dipercayai antara orang terawal yang "membangunkan" tulisan ini selain tokoh-tokoh terkenal lain seperti Syeikh Ahmad al-Fatani (pada 1288H/1871M).

Walaupun sistem ejaan yang diperkenalkan tidak tersebar secara meluas, ianya sangat berguna untuk mentafsirkan kitab Arab ke dalam Bahasa Melayu. Kemudian, lahir pula sistem ejaan Pakatan yang diperkenalkan oleh Mejar Dato’ Haji Mohd Said Sulaiman di bawah Persatuan Bahasa Melayu Persuratan Buku-buku Diraja Johor (P.Bm.P.B) atau singkatannya Pakatan.

Selepas sistem ejaan Pakatan, lahir pula sistem ejaan Za'aba yang diperkenalkan oleh pendeta Za'aba. Sistem ejaan bagi tulisan Jawi terus berevolusi dan lahir pula sistem ejaan Dian sebelum Dewan Bahasa dan Pustaka mengambil inisiatif memperkenalkan ejaan tulisan Jawi yang lebih sistematik, teratur dan menyeluruh,

Secara ringkasnya, berikut adalah beberapa sistem ejaan tulisan Jawi yang pernah wujud:

Bagi penyesuaian ejaan dengan bunyi atau sebutan dalam bahasa Melayu, pelbagai huruf Jawi telah ditambah seperti چ /cha/, ڤ /pa/, ڬ /ga/, ڠ /nga/, dan ڽ /nya/. Huruf-huruf ini tidak terdapat dapat huruf Arab dan dipercayai diambil daripada bahasa Parsi.

Terdapat 31 huruf yang diambil daripada bahasa Arab. Walau bagaimanapun, orang Melayu telah menambah 6 lagi huruf baru, menjadikan keseluruhan 37 huruf yang terdapat dalam sistem tulisan Jawi.

Semasa zaman penjajahan, tulisan Jawi digunakan secara meluas di kawasan Kepulauan Melayu dalam pelbagai bidang antaranya falsafah, perundangan, perdagangan, sastera dan kesenian. Malah, tulisan Jawi juga merupakan tulisan rasmi Negeri-negeri Melayu Tidak Bersekutu sewaktu zaman penjajahan British.

Kepentingan tulisan ini dapat dilihat apabila ianya digunakan dalam penulisan dokumen-dokumen penting seperti Hukum Kanun Melaka, Undang-undang Tubuh Kerajaan Johor dan banyak lagi semua ditulis dalam tulisan Jawi.

Penggunaan meluas tulisan Jawi juga dapat dibuktikan pada penemuan Batu Bersurat di Kuala Terengganu yang dipercayai wujud sejak tahun 1303M lagi. Dalam penerbitan akhbar pula, surat khabar Melayu yang pertama bernama Jawi peranakan yang diterbitkan dari 1876 hingga 1895 juga ditulis dalam tulisan Jawi.

Mungkin ramai yang tidak tahu bahawa dokumen pengisytiharaan kemerdekaan Tanah Melayu tahun 1957 yang ditandantangan oleh Tunku Abdul Rahmah juga sebenarnya ditulis dalam tulisan Jawi. Hal ini membuktikan betapa pentingnya peranan tulisan Jawi di Tanah Melayu suatu ketika dahulu.

Sindiran P Ramlee dalam filemnya terhadap orang Melayu sendiri yang tidak pandai membaca tulisan Jawi

Walaupun tulisan Jawi ini sangat sinonim dengan bangsa Melayu, amat menyedihkan pada masa kini kerana boleh dikatakan begitu ramai orang Melayu sendiri yang tidak boleh membaca dan menulis tulisan Jawi. Tulisan Jawi dianggap sangat asing terutamanya bagi generasi muda masa kini.

Prof Dr. Kang Kyoung Seok, seorang pakar tulisan Jawi yang mengkaji tulisan ini sejak 1974 sendiri mengatakan bahasa tulisan Jawi ini sangat tenat dan jika tidak dipelihara dan diajarkan ke generasi muda, ia mungkin akan pupus satu hari nanti.


Golden Langur - Spesies Monyet Paling "Handsome" di Dunia

Monyet Gee's Golden Langur (Trachypithecus geei) atau hanya dikenali sebagai Golden Langur adalah haiwan yang pemalu dan sangat terancam. Haiwan ini boleh ditemui di sepanjang sempadan antara India dan Bhutan, di mana ia menyesuaikan diri dalam pelbagai persekitaran dan ketinggian.

Khususnya, Golden Langur ini banyak terdapat di empat titik geografi yang berbeza. Ia banyak didapati di kaki bukit Bhutan di utara, Sungai Brahmaputra di selatan, Sungai Manas di timur dan Sungai Sankosh di barat.

Populasi sebenar monyet ini tidak dapat dipastikan dengan tepat terutamanya di India di mana Golden Langur di selatan terasing daripada populasi utara disebabkan oleh pembangunan manusia.

Pada tahun 2003, penyelidik mengenal pasti subspesies baru iaitu T. G. bhutanensis. Spesies baru Golden Langur ini tinggal di wilayah utara dan dipisahkan oleh ciri-ciri geologi di pergunungan Himalaya. Walau bagaimanapun, subspesies ini tidak diiktiraf secara rasmi kerana konflik dengan Peraturan Antarabangsa Tataetika Zoologi yang mengawal spesifikasi spesies.

Dianggarkan kawasan habitat untuk monyet ini di kedua-dua negara mengakumi kurang daripada 11,600 meter persegi. Walaupun spesies ini boleh menyesuaikan diri dengan mudah tetapi keluasan yang didiami mereka itu bukanlah habitat yang sesuai.

Spesies ini sangat bergantung pada hutan tropika, pokok-pokok tinggi yang bercuaca lembab, kawasan sungai dan kawasan tanah tinggi. Selain itu pengkaji juga mendapati bahawa monyet-monyet ini mampu menghudni habitat lain yang berbeza. Ada Golden Langur yang hidup di ketinggian paras laut di selatan hinggi pada ketinggian 3,000 meter di utara.

Golden Langur boleh membesar sehingga 50 hingga 75 cm dengan ekor memanjang sehingga 70 hingga 100 cm. Golden Langur jantan biasanya lebih besar berbanding betina. Purata berat monyet jantan spesies ini ialah 10.8kg manakala betina pula ialah sekitar 9.5 kg.

Jangka hayat spesies monyet ini pula tidak diketahui dengan tepat kerana tiada data rasmi yang dikeluarkan mengenainya. Pihak pengkaji haiwan ini masih lagi memerhatikan spesies yang sukar ditemui dan terancam ini.

Monyet Golden Langur ini bertubuh langsing dan mempunyai anggota badan yang panjang. Spesies ini memperolehi namanya daripada bulunya yang cantik berwarna keemas-emasan.

Spesies ini mempunyai muka berwarna hitam dan tidak berbulu, menonjolkan lagi ciri-ciri kecantikan warna emas di bulu bahagian kepalanya yang panjang.

Penyelidik mencatatkan bahawa Golden Langur di selatan mungkin mempunyai warna bulu yang lebih seragam berbanding sepupunya di utara. Golden Langur yang baru lahir biasanya berwarna aprikot atau oren ke kelabu. Sejak dilahirkan lagi, warna bulu spesies monyet ini kelihatan begitu menonjol dan cantik.

Seperti spesies monyet Langur yang lain, Golden Langur ini juga dikenali sebagai monyet daun. Spesies ini mampu makan dan mencerna sejumlah besar bahan berdaun.

Seperti monyet Old World yang tergolong dalam subkeluarga Colobinae, perut Golden Langur dilengkapi dengan bahan yang membantu menceraikan selulosa yang sukar dicerna pada daun. Ia merupakan satu proses yang penting untuk mengekstrak nutrien sebanyak yang mungkin.

Selain daun, Golden Langur juga gemar memakan beberapa bahan lain seperti buah-buahan muda dan matang, pucuk daun, pucuk bunga, bunga dan ranting. Pemerhatian awal juga mendapat spesies ini dapat menukar diet mereka apabila cuba bertahan dalam perubahan habitat. Mereka pernah mencari tanaman penduduk seperti jambu dan ubi kayu sebagai sumber makanan.

Diklasifikasikan sebagai sukar ditemui dan sangat berahsia, Golden Langur adalah salah satu penemuan primatologi terbaru (pertama kali dikelaskan secara rasmi pada 1956). Oleh itu, spesies ini belum dikaji dengan baik.

Penyelidik mendapati Golden Langur adalah berbeza dengan Hanuman Langur (Semnopithecus entellus) yang tidak takutkan manusia. Golden Langur berusaha sedaya-upaya untuk mengelak daripada terserempak manusia. Ini membuatkan kajian ke atasnya sangat mencabar.

Golden Langur sering ditemui bergerak dalam kumpulan kecil antara 2 hingga 12 ekor yang terdiri daripada satu atau dua jantan dewasa,  beberapa betina dan beberapa anak kecil.

Penyelidikan juga mendapat bahawa spesies ini adalah haiwan diurnal (aktif siang dan tidur malam). Ia biasanya aktif pada waktu pagi dan petang, melakukan perkara berkumpulan seperti berdandan, bermain dan mencari makanan. Pada waktu panas terik tengah hari, kumpulan ini biasanya akan berehat seketika.

Kebanyakan masa kumpulan spesies ini dihabiskan dengan menerokai hutan dengan memanjat, melompat dan bergayut antara pokok ke pokok. Pada waktu petang, kumpulan Golden Langur akan berkumpul untuk tidur di celahan dan dalam pokok pada waktu malamnya.

Walaupun kajian untuk memahami corak komunikasi antara Golden Langur ini masih dijalankan, para penyelidik yakin bahawa spesies monyet ini mengunakan teknik penyuaraan untuk memberi amaran dan berkomunikasi.

Selain itu, para pengkaji juga mengandaikan bahawa Golden Langur berkomunikasi dengan cara yang sama dengan monyet-monyet lain seperti melalui dandanan, sikap agresif, postur badan dan mimik muka.

Golden Langur biasanya melahirkan satu anak selepas tempoh kehamilan selama kira-kira enam bulan. Puncak musim mengawan spesies ini adalah pada bulan Januari dan Februari, dengan kelahiran pada Julai atau Ogos.

Pengkaji juga mendapati monyet ini boleh sahaja mengawan dan melahirkan anak sepanjang tahun. Maklumat mengenai penjagaan anak-anak monyet Golden Langur adalah terhad tetapi mereka mencadangkan mungkin sama seperti Hanuman Langur yang meninggalkan anak-anak monyet untuk dijaga ibunya dan monyet betina lain.

Seperti monyet lain yang memakan buah-buahan, spesies Golden Langur juga mungkin memainkan peranan dalam penyebaran benih dan pendebungaan yang begitu penting untuk populasi semula tumbuhan hutan.

Golden Langur ini adalah spesies yang berisiko tinggi mengalami kepupusan. Kesatuan Antarabangsa untuk Pemuliharaan Alam menamakan spesies ini sebagai spesiesi terancam pada tahun 2008.

Kini kurang daripada 1,500 ekor spesies ini yang berada di India dan kira-kira 4,000 ekor di Bhutan. Sejak 30 tahun yang lalu, populasi Golden Langur ini dianggarkan telah menurun lebih daripada 50 peratus akibat kehilangan habitat.


5 Senaman Abdomen Perut Paling Berkesan Untuk Dapat "Six Pack"

Kebanyakan daripada kaum Adam sudah tentunya menginginkan tubuh badan yang berotot untuk kelihatan lebih jantan dan maskulin.

Walaupun ramai yang tidak mahu mengaku, tetapi tubuh dengan otot bahagian perut atau six pack pasti menjadi dambaan apatah lagi ia mampu menggiurkan wanita.

Namun, sering kali mereka tidak berapa pasti apakah senaman yang paling berkesan bagi mendapatkan six pack, tanpa perlu ke gym.

Memang benar bahawa six pack hanya akan kelihatan jika peratusan lemak badan anda kurang daripada 15%, tetapi dengan latihan otot perut yang intensif, six pack anda akan lebih menonjol.

Oleh itu, iluminasi.com kongsikan 5 senaman otot perut atau six pack paling berkesan yang boleh dilakukan di rumah.

Lakukan senaman-senaman ini 3 kali seminggu, jaga pemakanan anda dan sedikit senaman kardio, anda akan dapat lihat perubahan kepada otot ini.

Ini adalah senaman abdominal yang agak advanced, jadi cara anda lakukannya memainkan peranan penting.

Bagi yang baru mula, anda dinasihatkan untuk lakukan 3 daripada 5 senaman ini, 2 set bagi setiap senaman dengan ulangan sebanyak yang boleh, diselangi dengan 1 minit rehat.

Dari situ, bina tahap kecergasan dan ketahanan dengan menambah jenis senaman serta kurangkan tempoh rehat antara senaman.

Matlamat yang munasabah adalah untuk mampu melakukan kesemua 5 senaman latihan ini sekaligus dalam satu sesi, dengan rehat selama 1 atau 2 minit, selama 12 minggu.

Bagi kebanyakan orang, melakukan rutin ini sekurang-kurangnya 3 hari seminggu sudah dikira agak kerap dan banyak.

Jika anda seorang yang kerap melakukan senaman kardiovaskular seperti jogging atau berbasikal, lakukan senaman abdominal selepas melakukan senaman kardiovaskular.

Jika anda melakukan senaman beban atau weightlifting, lakukan senaman abdominal selepas tamat sesi angkat berat.

Jika anda tidak boleh melakukan senaman-senaman ini disebabkan oleh kecederaan bahagian otot belakang (bawah), gantikan dengan senaman yang tidak mengganggu otot belakang anda.

Namun jika anda memiliki otot belakang yang sihat dan ingin menambahkan saiz otot abdominal, lakukan 3 kali seminggu dengan tambahan pemberat kepada senaman tersebut menggunakan dumbbell atau sebagainya.

Baring di atas lantai dengan lutut bengkok dan kaki disangkutkan pada apa-apa objek, contohnya pada sofa.

Angkat badan anda ke arah kaki sehingga hampir berada dalam kedudukan duduk.

Dengan mengekalkan ketegangan otot perut, turunkan badan secara perlahan-lahan ke posisi asal. Pastikan anda lakukan langkah ini dalam keadaan terkawal. Elakkan daripada melakukannya dengan pergerakan yang laju.

Baring di atas lantai dengan kaki anda berada dalam keadaan lurus di hadapan anda.

Letakkan tangan anda di tepi anda di atas lantai untuk sokongan.

Dengan menekan abdominal bawah anda, angkat kaki anda sehingga berserenjang dengan lantai.

Kekalkan ketegangan semasa anda menurunkan kaki anda ke posisi permulaan. Sama seperti senaman di atas, pergerakan perlulah terkawal bagi mengekalkan momentum. Elakkan melakukan senaman dengan pergerakan laju.

Ketika ini, angkat bahu dan badan anda setinggi yang mungkin dari tanah dalam keadaan melengkung tanpa menaikkan punggung anda dari lantai.

Kekalkan ketegangan ketika anda menurunkan kaki anda ke posisi awal, kemudian turunkan badan anda ke posisi awal semula.

Duduk di atas lantai (atau di hujung kerusi) dengan kaki anda dipanjangkan ke hadapan dan tangan anda berpegang pada sisi untuk sokongan.

Rapatkan kedua-dua lutut anda dan tarik lutut ke arah dada sehampir yang boleh.

Kekalkan ketegangan pada abdominal bawah dan kembali ke posisi asal.

Baring di atas lantai dengan kaki anda bersentuhan di antara satu sama lain dan dipanjangkan ke hadapan anda, dengan tangan di sisi.

Angkat kaki anda setinggi mungkin dan dalam masa yang sama, angkat badan ke atas dan cuba capai ibu jari anda.


Sejarah Vaksin Dan Penyakit Cacar : Kenapa Ianya Penting

Tidak banyak pihak mengerti tentang sejarah sebenar penyakit berjangkit, iaitu wabak cacar atau 'smallpox' yang melanda manusia di seluruh dunia, sejak 10,000BC lamanya berasal dari kawasan timur laut benua Afrika.

Penemuan-penemuan terawal bukti cacar ditemui pada mumia-mumia dinasti Mesir yang meninggal dunia sekitar tahun 1570 ke 1085BC. Di China, penyakit cacar ernah dilaporkan berlaku sekitar tahun 1122BC, selain turut disebut dalam manuskrip-manuskrip lama yang ditemui di India.

Ini menunjukkan penyakit cacar telahpun menyebabkan kematian jutaan nyawa manusia, bukan satu bentuk jangkitan baru tetapi wujud beribu tahun lamanya.

Berikutan sejarahnya yang panjang serta kesannya pada masyarakat, pada zaman moden tentera British di bawah komander Sir Jeffrey Amherst sendiri pernah menggunakan wabak cacar untuk membunuh secara senyap komuniti orang asal Amerika iaitu orang Indian, yang melawan penjajahan British di kawasan mereka - dengan menggunakan hadiah selimut yang sudah dijangkiti kuman cacar.

Itu adalah peristiwa terawal dalam sejarah moden merekodkan serangan senjata biologi digunakan oleh satu pihak bagi menewaskan pihak lawan mereka.

Sekitar abad ke 18, di Eropah saja dianggarkan seramai 400,000 orang meninggal dunia setiap tahun disebabkan penyakit ini. Satu per tiga daripada mereka yang terselamat, akan mengalami masalah hilang penglihatan.

Cacar meninggalkan kesan yang sangat mendalam pada mereka yang menghidapinya. Parut-parut yang terhasil mencacatkan rupa paras individu, sehingga ramai digelarkan seperti seekor raksasa yang hodoh.

Sebelum dikenali dengan nama 'smallpox', cacar dikenali sebagai penyakit variola yang membawa makna 'meninggalkan kesan pada kulit' sebelum istilah itu digantikan dengan istilah 'small pockes', merujuk kepada gelembung air yang terhasil pada kulit pesakit.

Cubaan demi cubaan dalam mencegah penyakit ini sudah dimulakan beribu tahun lamanya. Sejak zaman dahulu lagi masyarakat dunia sudah menyedari mereka yang terselamat daripada serangan cacar, tidak lagi diserang penyakit tersebut; menyebabkan orang yang terselamat terpaksa bertugas menjaga mereka yang sedang diserang cacar.

Masyarakat zaman dahulu di Afrika, China dan India sehinggalah abad ke 18 sudah mencuba teknik yang dinamakan sebagai prosedur inokulasi. Inokulasi memerlukan kulit seseorang dilukakan bagi membolehkan lendir cacar yang diambil daripada pesakit, disapukan di bahagian kulit yang terbuka. Ini akan membuatkan individu yang dijangkitkan membentuk imunisasi terlebih dahulu dalam jangkitan yang lebih kecil.

Amalan inokulasi turut sama digelarkan sebagai 'variolisasi' menjadi sangat popular, namun proses ini terdedah dengan risiko besar. Oleh kerana tidak ada cara untuk mengukur tahap jangkitan, mereka tidak tahu apakah kesan yang akan timbul kepada pesakit yang dijangkitkan. Selain itu, penukaran wabak dari satu tubuh ke tubuh lain mampu menyebabkan jangkitan penyakit lain, dengan penyakit kelamin atau sifilis menjadi salah satu risiko paling besar prosedur inokulasi.

Walaupun dengan risiko yang tinggi, pada sekitar penghujung abad ke 18 proses inokulasi mula menampakkan hasil dengan kadar kematian melibatkan pesakit cacar berkurangan sehingga 10 kali ganda.

Berikutan populariti prosedur inokulasi, pada tahun 1757 seorang kanak-kanak lelaki berusia 8 tahun bernama Edward Jenner menjadi antara ribuan kanak-kanak yang diinokulasikan. Selepas dijangkitkan dengan kuman tersebut, Edward diserang cacar dan demam seterusnya membantu membentuk ketahanan badannya, bagi melawan penyakit itu. Dia bernasib baik tidak dijangkiti cacar yang lebih teruk.

Menyedari kepentingan prosedur yang dikenakan kepadanya, Edward mula berminat untuk mengkaji bidang sains dan perubatan lebih mendalam. Pada usia 13 tahun semasa dia menjadi pembantu kepada doktor-doktor di Bristol, United Kingdom - Edward mendengar cerita seorang pemerah susu bagaimana dia sudah dijangkiti penyakit cacar lembu, membuatkan dirinya tidak lagi risau dijangkiti penyakit cacar.

Edward yang kehairanan dengan cerita itu bertanya pada pakar perubatan lain, membuktikan memang wujud ura-ura atau pendapat bahawa mereka yang terlibat dalam industri susu lembu dan terdedah kepada haiwan lembu jarang sekali dijangkiti penyakit cacar tetapi setakat itu sajalah - ura-ura. Belum pernah ada pihak benar-benar melakukan kajian ke atas dakwaan itu.

Kisah itu terus diingati Edward berpuluh tahun lamanya, sebelum Edward diberi peluang untuk mengkaji sendiri kisah yang didengarinya, pada tahun 1796. Berbekalkan akses kepada makmal perubatan dan ilmu yang mencukupi, Edward berjaya memujuk seorang pemerah susu bernama Sarah Nelms untuk dijadikan peserta ujikajinya. Sarah ketika itu baru dijangkiti cacar lembu pada bahagian tangan dan lengannya.

Dengan menggunakan teknik inokulasi, Edward menjangkitkan cacar lembu daripada tangan Sarah pada seorang budak lelaki berumur 8 tahun bernama James Phipps pada bulan Mei tahun 1796. Keesokannya, James didapati demam yang berlanjutan selama 9 hari. Bagaimanapun, pada hari ke 10 James didapati sihat serta tidak lagi sakit.

Bagi membuktikan andaiannya, pada bulan Julai tahun yang sama James sekali lagi dijemput oleh Edward untuk menjalani inokulasi tetapi kali ini dijangkitkan cacar yang diambil daripada tubuh seorang manusia lain.

Tidak ada jangkitan berlaku pada James membuatkan Edward merasakan teorinya mempunyai asas yang kukuh.

Tahun berikutnya, selepas berpuas hati dengan penemuan beliau, Edward menghantar memo kepada kumpulan pakar perubatan bagi menjelaskan penemuannya - namun saranannya ditolak.

Atas sebab itu, pada tahun 1798 Edward mengambil keputusan menerbitkan sendiri sebuah buku risalah yang dinamakan sebagai 'An Inquiry into the Causes and Effects of the Variolae Vaccinae, a disease discovered in some of the western counties of England, particularly Gloucestershire and Known by the Name of Cow Pox.'

Di dalam risalah itu, Edward menamakan apa yang dia lakukan sebagai 'vaccination', diambil daripada perkataan 'vacca' dari bahasa Latin yang membawa makna lembu. Jadi 'vaccination' merupakan prosedur menjangkitkan seseorang individu dengan penyakit cacar yang berasal daripada lembu.

Dalam buku tersebut, Edward menerangkan pendapatnya bahawa seseorang yang telah dijangkiti cacar lembu akan membentuk secara semulajadi kekebalan atau imunisasi terhadap penyakit cacar tanpa risiko tinggi seperti inokulasi biasa. Bagaimanapun, pendapat dia tetap tidak mendapat sambutan malahan kritikan pula yang dihamburkan.

Bagi membuktikan penemuannya, Edward menghabiskan masa 3 bulan di London bagi mencari sukarelawan yang mahu divaksinkan. Malangnya, tiada yang mahu menjadi peserta kajiannya kerana lebih ramai meyakini proses inokulasi, yang dirasakan lebih baik.

Namun prosedur vaksinasi mula menjadi popular selepas beberapa orang doktor yang dibekalkan dengan dos vaksinasi oleh Edward, mula menyokong teori dan penemuan Edward.

Hasil daripada sokongan beberapa pakar ini, Edward mula mengedarkan lebih banyak dos vaksin dan mendapatkan maklum balas pengguna vaksinasi bagi menentukan keberkesanannya. Hasilnya, bermula tahun 1800 vaksinasi mula diterima ramai di England dan seterusnya, berjaya diperkenalkan di Eropah.

Dr. John Haygarth yang mengajar di University of Bath menerima beberapa dos vaksin daripada Edward, memberikannya kepada Benjamin Waterhouse, seorang profesor di Harvard University.

Benjamin kemudian menggunakan pengaruhnya memujuk Thomas Jefferson, tokoh pengasas kerajaan Amerika Syarikat dan juga presiden ke 3 Amerika Syarikat untuk menjalani vaksinasi. Penerimaan Jefferson membantu mewujudkan National Vaccine Institute di Amerika Syarikat bagi mengkaji dan menambah baik proses vaksinasi di negara tersebut,

Atas kejayaan ini, nama Edward mula disebut-sebut sebagai pengasas kepada proses  vaksinasi yang berjaya mengawal penyebaran wabak cacar. Walaupun begitu, Edward tetap tidak dapat lari daripada cemuhan mereka yang berpegang kepada kebaikan inokulasi cara tradisional serta kaitan vaksinasi dengan lembu.

Namun Edward tetap bersabar, berusaha menambah baik pengedaran dos vaksin dan hasilnya pada tahun 1840 kerajaan Britain mengumumkan larangan proses inokulasi di negara tersebut - digantikan dengan vaksinasi; 17 tahun selepas dia meninggal dunia.

Pada 11 September 1978, pesakit cacar terakhir yang meninggal dunia adalah wanita bernama Janet Parker, seorang jurufoto perubatan di Birmingham University Medical School di England. Tanggal tarikh 8 Mei 1980 dalam persidangan ke 33 World Health Assembly - pengisytiharan bahawa wabak cacar telah berjaya dihapuskan sepenuhnya dengan kaedah vaksinasi diumumkan.

Kebanyakan sampel virus cacar asal yang ada telah pun dimusnahkan, dengan hanya dua makmal di seluruh dunia terus menyimpan bekalan virus ini sekiranya diperlukan di masa depan.

Satu terletak di Atlanta, Georgia dan satu lagi di Koltsovo, Russia.


Apa Itu Disleksia dan Kesannya Terhadap Kehidupan Mereka yang Menghidapinya

Membaca adalah satu proses yang rumit. Otak kita mesti melakukan beberapa fungsi secara serentak ketika membaca. Ketika anda sedang membaca artikel ini, otak anda terlebih dahulu perlu mengesan, mengenali dan menghubungkannya dengan fonetik bunyi yang dihasilkan pelbagai huruf itu.

Proses itu berlaku bemula dari satu perkataa, kemudian satu ayat sehinggalah kepada perenggan-perenggan seterusnya. Ia merupakan satu proses yang panjang tetapi otak kita mampu melakukannya dengan kepantasan tinggi supaya kita dapat membaca dengan baik.

Namun perkara ini tidaklah begitu mudah bagi penghidap Disleksia. Disleksia adalah satu bentuk ketidakupayaan pembelajaran walaupun para penghidapnya tidak cacat dari segi interlektual.

Perkataan Disleksia diambil dari bahasa Yunani iaitu "Dys" yang bermaksud susah dan "Lexia" yang bermaksud tulisan. Penghidap Disleksia mengalami masalah membaca, mengira dan mengenal pasti huruf.

Selain membaca, masalah ini juga akan menjurus kepada penulisan. Walau bagaimanapun, ia tidak mencerminkan kekurangan akal fikiran mereka. Hanya kebolehan asas mereka sahaja yang terjejas tetapi tidak kebolehan mereka untuk memahami.

Selain mempunyai masalah mengenal pasti huruf, penghidap juga sukar untuk menghubungkan huruf dengan bunyi fonologi (ilmu bahasa (linguistik) yg berkaitan dgn penyebutan kata dan lambang yg menunjukkan sebutannya). Akan tetapi, penghidap Disleksia biasanya lebih kreatif berbanding orang biasa.

Walaupun selepas penyelidikan yang luas, punca berlakunya Disleksia masih belum dapat dipastikan. Terdapat bukti Disleksia diwariskan melalui genetik tetapi faktor lain seperti persekitaran, kaedah pembelajaran dan lain-lain juga boleh memainkan peranan.

Terdapat beberapa jenis gangguan dalam otak mereka yang mengawal pengenalpastian huruf dan menghubungkannya dengan bunyi tetapi mekanisme yang tepat masih belum diketahui.

Walaupun Disleksia ini biasanya ada sejak seseorang penghidap itu masih kecil tetapi ia sukar dikesan pada usia seawal itu. Gejala-gejala Disleksia akan menjadi berbeza-beza apabila penghidap itu semakin dewasa. Berikut adalah beberapa tanda dan gejala Disleksia mengikut peringkat umur :

Namun, anda harus ingat bahawa setiap kanak-kanak adalah berbeza. Mereka tidak seharusnya mempunyai kebolehan bercakap dengan betul pada masa yang sama. Selain Disleksia, masalah lain juga boleh menyebabkan terjadinya keadaan sebegini.

Apabila penghidap Disleksia semakin membesar, gejalanya juga akan berubah. Ini kerana ketika membesar mereka dijangkakan dapat melakukan lebih banyak fungsi seperti menulis dan membaca. Antara perubahan gejala adalah seperti :

Sama seperti gangguan lain, Disleksia juga tidak dapat ditentukan dengan ujian-ujian khusus. Disgnosisnya dilakukan dengan memantau dan mengenal pasti gejala dan menyingkirkan kemungkinan lain. Sebagai contoh, sekiranya seorang kanak-kanak itu sukar membaca, masalah penglihatan yang akan disiasat terlebih dahulu.

Gangguan Disleksia ini paling mudah didiagnosis semasa tahun persekolahan melalui usaha gabungan oleh guru dan ibu bapa. Sekiranya seseorang kanak-kanak itu disyaki mengalami Disleksia, sebaiknya bawa berjumpa doktor untuk menjalani pemeriksaan yang betul.

Walaupun Disleksia tidak mempunyai penawar tetapi pelbagai kaedah boleh digunakan untuk membantu dan memudahkan penghidapnya. Biasanya kaedah pembelajaran yang khusus dan berbeza digunakan seperti membaca kepada mereka dalam nada yang kuat atau memberikan peluang kepada penghidap untuk mengambil peperiksaan secara lisan.

Kemajuan teknologi juga telah membawa kepada pembangunan perisian (software) dan program yang akan membuatkan penulisan dan membaca lebih mudah kepada penghidap Disleksia.

Seseorang yang menghidap Disleksia itu tidak bermaksud mereka kurang dari segi intelektual. Malah, beberapa orang terkenal seperti Leonardo da Vinci, Thomas Edison, Henry Ford, Alexander Graham Bell , Pablo Picasso dan George Washington juga adalah penghidap Disleksia.

Ini jelas bahawa Disleksia bukanlah faktor yang menghadkan dan menghalang kejayaan seseorang. Ia hanya satu cabaran yang mesti diatasi.


Fugate Family : Keluarga Unik Berkulit Biru Akibat Sumbang Mahram

Di satu kawasan pedalaman yang terletak di Kentucky, Amerika Syarikat jauh daripada orang ramai, sebuah keluarga hidup sendirian hanya sesama mereka.

Semuanya dilakukan akibat daripada keadaan luar biasa yang dialami oleh ketua keluarga mereka, seorang lelaki yang bernama Martin Fugate, seorang warga Perancis yang berhijrah ke situ bersama isterinya.

Nasib Martin agak malang sejak kecil lagi. Ekoran dilahirkan dalam keadaan luar biasa, ibu bapanya meninggalkan dia di rumah anak yatim sejak dia bayi lagi.

Zaman dia membesar dipenuhi dengan ejekan rakan sebaya. Ini kerana dia dilahirkan dengan keadaan yang dipanggil methemoglobinemia (MetHb) yang menyebabkan kulitnya berwarna biru.

Faktor yang membuatkan kisah ini menjadi lebih unik adalah pertemuan Martin dengan isterinya, seorang wanita bernama Elizabeth Smith. Elizabeth adalah seorang warga Kentucky yang dikenali Martin, sebelum mereka bersetuju untuk berkahwin.

Sesuatu yang tidak diketahui mereka, Elizabeth juga adalah pembawa gene resesif penyakit yang sama serta mampu memindahkan penyakit itu kepada anak-anaknya. Bagaimana peluang untuk seorang lelaki dan seorang perempuan dari dua buah negara bertemu dengan kedua-duanya mempunyai genetik serupa berlaku? 1 billion dalam 1!

Hasil perkahwinan mereka, kedua-duanya dikurniakan 7 orang anak dengan 4 daripadanya mempunyai kulit berwarna biru, sementara 3 kali walaupun tidak menunjukkan abnormaliti secara tampak - tetap membawa gene bersifat dorman dalam tubuh mereka.

Walaupun berkulit biru, secara keseluruhannya setiap anggota keluarga mereka sihat daripada semua aspek dengan Martin dan Elizabeth sendiri berumur panjang.

Pada zaman tersebut, tempat yang mereka duduki yang dinamakan sebagai Troublesome Creek tidak mempunyai ramai penduduk. Hanya ada lima keluarga menetap di situ menyebabkan pilihan untuk perkahwinan sangat-sangat terhad.

Oleh kerana masalah itu, sudah jadi kebiasaan dianjurkan perkahwinan di antara sepupu dengan sepupu sesama mereka, sekiranya tiada pasangan yang sesuai untuk dikahwinkan.

Bagaimanapun, oleh kerana kondisi unik keluarga Fugate khasnya empat anak Martin dan Elizabeth, pilihan mereka pastilah lebih rumit.

Zachariah anak kepada pasangan tersebut menghadapi kesukaran untuk mendapatkan pasangan, jadi Martin dan Elizabeth memilih untuk mengahwinkan beliau dengan adik kepada Elizabeth yang juga makciknya sendiri.

Tindakan inilah yang menyebabkan wujudnya keturunan mereka yang mempunyai genetik methemoglobinemia yang sangat tinggi, kondisi ini seterusnya kekal selama lebih 150 tahun, hasil daripada perkahwinan itu.

Dr. Madison Cawein, seorang pakar perubatan dari University of Kentucky's Lexington Medical Clinic mendengar khabar angin tentang kewujudan sebuah keluarga berkulit biru yang hidup secara terpencil, sekitar tahun 1960.

Seorang penyelidik yang sebelum itu turut sama terlibat dalam pembentukan antidot bagi cholera serta dadah yang mampu mengawal penyakit parkinson, Madison mula hadir mencari di mana tinggalnya keluarga Fugate. Pencariannya berhasil setelah berjaya menemui seorang jururawat bernama Ruth Pendergrass, yang mengakui pernah merawat seorang wanita berkulit biru gelap di kliniknya.

Usaha mencari waris keluarga Fugate di kawasan yang dipercayai menjadi tempat tinggal mereka berdepan kesukaran, kerana mereka memilih untuk menghilangkan diri setiap kali ditemui. Sehinggalah pada satu hari dua individu berkulit biru bernama Patrick dan Rachel Ritchie hadir ke klinik. Secara kebetulan pula Madison ada di situ.

Usaha untuk mendapatkan maklumat daripada adik beradik itu agak sukar kerana kedua-duanya enggan bercakap, bagaimanapun Madison berjaya mendapatkan sampel darah dari mereka.

Ujian yang dilakukan ke atas darah kedua-duanya mendapati mereka mempunyai sejenis penyakit genetik ganjil yang sangat jarang ditemui iaitu methemoglobinemia, kondisi abnormal yang menukarkan kulit menjadi biru disebabkan oleh lebihan kuantiti methemoglobin dalam darah.

Oleh kerana methemoglobin merupakan sejenis sel darah yang berwarna biru, seseorang yang menghidapi lebihan methemoglobin walaupun dalam peratusan yang kecil - akan mengalami masalah kulit kebiru-biruan.

Madison sedar, untuk membolehkan dia mengkaji dengan lebih mendalam dia memerlukan lebih banyak sampel darah. Berdasarkan rekod klinik, dia memandu ke alamat tempat tinggal adik beradik Ritchie yang tinggal di sebuah klinik bernama Hardburly.

Partick dan Ritchie membawa Madison untuk bertemu salah seorang pakcik mereka, yang turut sama mengalami kondisi serupa. Pertemuan itu membawa Madison kepada Bessie Fugate, salah seorang waris keluarga Fugate yang masih hidup dan mendapatkan sampel darah beliau.

Hasil daripada sampel-sampel darah yang diambil, Madison berjaya menemui solusi kepada masalah mereka. Darah mereka perlu dicampurkan dengan bahan yang akan mengaktifkan pertukaran methemoglobin kembali kepada bentuk asalnya, seterusnya menukarkan warna kulit mereka pada warna yang sepatutnya. Bagaimanapun, bahan itu hanya akan bertindak untuk satu tempoh tertentu.

Madison memandu kembali ke rumah Patrick dan Ritchie, menyuntik mereka dengan bahan methylene blue yang sudah disediakan - seterusnya melihat di depan matanya warna kedua beradik itu bertukar normal. Dia mengunjungi beberapa keluarga lain lagi yang mengalami masalah serupa, menyuntik dan membekalkan mereka dengan pil yang perlu diambil setiap hari.

Oleh kerana bahan methylene blue akan dirembeskan melalui saluran kencing, kesannya akan berkurangan jadi setiap orang yang menghadapi masalah itu perlu mengambil pil itu setiap hari.

Berjaya menemui solusi sementara, Madison kemudiannya memilih untuk melakukan kajian tentang asal-usul keluarga Fugate yang sangat menarik minatnya bagi menentukan bagaimana genetik mereka yang berkulit biru, berpindah dari satu generasi ke generasi seterusnya.

Berdasarkan rekod kelahiran serta bantuan ahli keluarga yang masih ada, Madison berjaya mendapatkan salasilah keturunan Fugate, mengenalpasti perkahwinan Zachariah dengan makciknya sebagai punca utama mengapa keganjilan ini terus diwarisi anak beranak mereka.

Selepas itu, perkahwinan yang berlaku di antara sepupu-sepupu di kalangan keluarga Fugate turut sama menyebabkan keganjilan itu berterusan. Selepas zaman semakin moden dan jalan akses kepada kawasan mereka dibuka, keluarga Fugate mula berkembang dan keluar daripada kawasan Troublesome Creek, menyebabkan penyakit ini semakin jarang berlaku.

Kes terakhir keturunan berkulit biru keluarga Fugate berlaku pada tahun 1982, semasa Benjamin Stacy dilahirkan.

Kelahiran beliau mengejutkan doktor kerana kulitnya yang biru, menyebabkan doktor memilih untuk melakukan pertukaran darah selepas beberapa ujian yang dijalankan mendapati dia sihat tanpa ada apa-apa penyakit.

Nasib baiklah nenek beliau ada di situ semasa kelahirannya dan memberitahu bahawa kulit Benjamin sama seperti salah seorang moyang beliau, wanita bernama Luna Fugate yang dilaporkan mempunyai kulit yang sangat biru warnanya. Perkara itu disahkan oleh bapa Benjamin, Alva Stacy.

Mendengar penjelasan itu, pihak doktor membatalkan hasrat mahu melakukan pemindahan darah, melakukan beberapa ujian tambahan sebelum mengesahkan apa yang berlaku pada Benjamin merupakan satu abnormaliti genetik.

Selang beberapa bulan, kulit Benjamin berubah warna menjadi kemerah-merahan disebabkan dia hanya mempunyai sebahagian saja genetik yang mampu mengubah warna kulit beliau. Hanya ketika dia marah atau sejuk, barulah kulitnya akan bertukar menjadi kebiru-biruan disebabkan faktor genetik di dalam badannya.


Kisah Kucing Jalanan yang Berjaya Menyelamatkan Stesen Kereta Api di Jepun

Anda mungkin pernah mendengar frasa bahawa anjing adalah 'rakan baik manusia'. Namun, tahukah anda bahawa kucing juga boleh menjadi haiwan peramah seperti anjing dan memberi pengaruh besar dalam kehidupan pencinta haiwan? Apa yang lebih pelik, seekor kucing di Jepun ini mampu menyelamatkan sebuah stesen kereta api.

Kucing yang dimaksudkan itu ialah Tama. Dia telah bekerja sebagai "Train Master" di Stesen Kishi di bandar Kinokawa yang merupakan hentian terakhir Landasan Elektrik Wakayama sejak tahun 2007 lagi. Walaupun Tama tidak banyak melakukan 'kerja' sepanjang hari tetapi dia telah meningkatkan penggunaan kereta api itu secara dramatik.

Selepas pekerja terakhir berhenti kerja pada tahun 2006, Tama merupakan satu-satunya pekerja yang tinggal di stesen itu. Apabila orang ramai mendengar kisah kucing yang terkenal itu, penjualan tiket kereta api menunjukkan peningkatan yang tinggi sehingga perkara itu digelar sebagai "Kesan Tama".

Sebelum Tama bekerja sebagai Train Master, syarikat kereta api itu kehilangan hampir RM 16.8 juta setahun kerana penurunan bilangan penumpang. Ini mungkin disebabkan orang lebih gemar memandu atau menggunakan cara pengangkutan lain.

Sejak Tama menjadi 'bintang' di Stesen Kishi, semakin ramai orang yang datang ke stesen itu kerana ingin membeli tiket daripada kucing comel itu. Bukan setakat itu sahaja, landasan kereta api itu yang merupakan pengangkutan asas kini menjadi destinasi utama pelancongan di bandar Kinokawa. Tarikan yang dimiliki Tama membuatkan orang di seluruh dunia ingin melihatnya dengan lebih dekat.

Disebabkan pengunjung dan pelancong membayar untuk melihat Tama, syarikat kereta api yang hampir muflis itu menerima lebih daripada RM 40 juta. Walaupun kedengaran seperti tidak masuk akal tetapi itulah jumlah yang dibayar orang ramai yang ingin bertemu Tama.

Bahkan, terdapat juga kedai cenderamata yang menjual barangan memorabilia Tama di Stesen Kishi. Pihak pengurusan Stesen Kishi menjual pelbagai barangan daripada baju sehingga patung Tama. Malah, pengunjung juga boleh membeli set ruang makan yang lengkap berkonsepkan Tama.

Pada tahun 2009, Tama menjadi begitu popular sehingga syarikat kereta api itu melancarkan kereta api khas versi kartun Train Master berkaki empat itu yang dinamakan Tama Densha.

Pada tahun 2010 pula, stesen itu membina satu struktur pintu masuk utama baru yang menyerupai kepala Tama, menjadikan peminat kucing itu semakin teruja.

Tama juga mempunyai blognya sendiri. Tama berusia 10 tahun ketika dia mula bekerja di Stesen Kishi dan menerima gaji dalam bentuk makanan kucing. Satu-satunya tugas yang perlu dilakukannya ialah menyambut kedatangan para pelanggan. Tama diberikan sebuah pejabat kecil dan pakaian seragam yang dipakainya setiap hari.

Tama yang dilahirkan di bandar itu pada asalnya membesar sebagai seekor kucing jalanan. Dia sering ditemui berlegar-legar di antara Stesen Kishi dan kedai runcit berhampiran.

Pada tahun 2007, pegawai stesen itu memutuskan untuk memeliharanya sebagai salah satu tarikan pengunjung. Tanpa disedari, tindakan mereka itu sebenarnya sangat menguntungkan.

Pada Januari 2010, Tama secara rasminya dinamakan sebagai Pegawai Operasi Stesen Kishi. Ini menjadikan Tama sebagai kucing pertama yang dilantik sebagai eksekutif di sebuah syarikat perkhidmatan kereta api.

Tama kemudian diberikan dua kakitangan baru sebagai pembantunya dalam melakukan tugas seharian. Sebenarnya, kedua-dua pembantunya itu juga merupakan kucing yang dinamakan sebagai Chibi dan Miiko. Walau bagaimanapun, mereka tidak lama tinggal di situ berbanding Tama.

Pegawai Operasi yang baru itu semakin dikenali di peringkat antarabangsa selepas selesai menjalankan penggambaran dokumentari pertamanya bertajuk La Voie du Chat dalam bahasa Perancis. Dokumentari itu juga diterbitkan dalam bahasa Jerman bertajuk Katenlektionen.

Malangnya, Tama menghembuskan nafas terakhir pada tahun 2012 akibat sakit tua. Kucing yang hidup selama 16 tahun itu telah melalui satu kehidupan yang sangat hebat. Hampir 3,000 orang telah menghadiri upacara pengebumian kucing itu.

Sifat dedikasi Tama untuk memastikan perkhidmatan kereta api itu sentiasa sibuk dan berjaya telah membuatkannya memperolehi status dewi Shinto. Tama secara tidak langsung telah membantu mengekalkan kepercayaan agama Jepun dalam menghormati dewa haiwan. Tama telah disemadikan di tapak perkuburan kucing berhampiran.

Kini, jawatan Tama sebagai Train Master di Stesen Kishi itu telah digantikan dengan pekerja baru yang diberi nama Nitama. Mungkin kucing yang mempunyai warna dan rupa mirip Tama itu mampu menjalankan tugasnya dengan baik.